Təhsil müəssisələrində psixoloji xidmətin təşkili qaydaları təsdiqləndi | Report.az\nTəhsil müəssisələrində psixoloji xidmətin təşkili qaydaları təsdiqləndi\nTəhsil müəssisələrində psixoloji xidmətin təşkili qaydaları təsdiqləndi Nazirlər Kabineti “Təhsil müəssisələrində psixoloji xidmətin təşkili Qaydaları”nın təsdiq edib.\n1 May , 2020 20:25\nNazirlər Kabineti “Təhsil müəssisələrində psixoloji xidmətin təşkili Qaydaları”nın təsdiq edib.\nBu Qaydalar “Təhsil haqqında” Azərbaycan Respublikası Qanununun 14.20-ci maddəsinə uyğun olaraq hazırlanmışdır və tabeliyindən, təşkilati-hüquqi formasından asılı olmayaraq, bütün təhsil müəssisələrində psixoloji xidmətin təşkili ilə bağlı münasibətləri tənzimləyir.\nTəhsil müəssisəsində psixoloji xidmət təhsilalanların əqli və fiziki inkişafının, habelə onların sosial müdafiəsinin təmin olunması sahəsində Azərbaycan Respublikasının tərəfdar çıxdığı beynəlxalq müqavilələrə, Azərbaycan Respublikasının təhsil qanunvericiliyinə, digər normativ hüquqi aktlara və bu Qaydalara uyğun olaraq təşkil olunur, uşaq, yeniyetmə və gənclərin psixologiyası üzrə aparılan elmi tədqiqatların nəticələrinə və nailiyyətlərinə əsaslanır və Azərbaycan Respublikasının Təhsil Nazirliyi (bundan sonra - Nazirlik) ilə razılaşdırılmaqla, uşaqların inkişafı sahəsində müasir nəzəriyyələri istifadə və tətbiq etməklə həyata keçirilir.\nTəhsilalanlara psixoloji yardım “Psixoloji yardım haqqında” Azərbaycan Respublikasının Qanununa uyğun olaraq göstərilir.\nPsixoloji xidmət valideynlər və ya digər qanuni nümayəndələr, təhsil müəssisəsinin rəhbərliyi və pedaqoji işçiləri ilə əməkdaşlıq vasitəsilə təhsilalanların psixoloji vəziyyətinin, təhsil fəaliyyətinin, sosial-mənəvi problemlərinin öyrənilməsini və onlara psixoloji dəstəyin göstərilməsini, onların proqressiv psixi inkişafını, meyil, maraq və potensialının reallaşdırılmasını, habelə mümkün psixi pozuntuların profilaktikasını təmin edir.\nPsixoloji xidmətin təşkilində əsas məqsəd aşağıdakılardan ibarətdir:\n- təhsilalanların akademik nailiyyətlərinin artırılması;\n- təhsilalanlarda müsbət davranış modelinin formalaşdırılması;\n- təhsil müəssisəsində təhlükəsiz və sağlam mühitin yaradılması;\n- təhsilalanların mənəvi-psixoloji sağlamlığının dəstəklənməsi;\n- ailə-təhsil müəssisəsi münasibətlərinin tənzimlənməsi.\nPsixoloji xidmətin əsas fəaliyyət istiqamətləri aşağıdakılardır:\n- psixoloji maarifləndirmə çərçivəsində psixoloji xidmətin təşkili və həyata keçirilməsi üzrə təhsil müəssisəsi rəhbərlərinin, pedaqoji işçilərin, valideynlərin və ya digər qanuni nümayəndələrin məlumatlandırılmasının, psixoloji biliklərə ehtiyaclarının ödənilməsinin təmin olunmasına yönəlmiş kompleks tədbirlərin həyata keçirilməsi;\n- psixoloji müayinə çərçivəsində təhsilalanların təlim maraqlarının, öyrənmə xüsusiyyətlərinin, fərdi-psixoloji xüsusiyyətlərinin, təlim-tərbiyə prosesində potensial imkanlarının, təhsilə və cəmiyyətdə baş verən hadisələrə münasibətlərinin, meyil və maraqlarının öyrənilməsi, təhsilalanların təlim-tərbiyəsində və sosiallaşmasında yaranan çətinliklərin səbəblərinin müəyyənləşdirilməsi üzrə sistemli tədbirlərin həyata keçirilməsi;\n- psixoloji profilaktika çərçivəsində təhsilalanların psixoloji vəziyyətində, əqli inkişafında, təhsil mühitinə və kollektivə uyğunlaşmasında, əhatə olunduğu insanlara qarşı münasibətlərində müşahidə edilən çətinliklərin aşkara çıxarılaraq aradan qaldırılması üçün qabaqlayıcı tədbirlərin görülməsi və bu istiqamətdə müvafiq tövsiyələrin hazırlanması;\n- psixoloji konsultasiya çərçivəsində təhsilalanların inkişafında, mənəvi tərbiyəsində psixoloji xidmətin rolu və əhəmiyyəti barədə məlumatlılığın təmin olunması, təhsilalanların şəxsiyyətinin formalaşdırılması yolları, hissi-emosional tərbiyəsi, habelə uşaq psixologiyasının özünəməxsus cəhətləri barədə valideynlərə və ya digər qanuni nümayəndələrə, təhsil müəssisəsinin rəhbərliyinə, pedaqoji işçilərə zəruri məsləhətlər verilməsi, qrup və fərdi konsultasiyalar vasitəsilə özünü dərketməyə, adekvat qiymətləndirməyə, sosial mühitə uyğunlaşmağa, həmçinin böhran vəziyyətindən çıxmağa köməklik göstərilməsi.\nƏlilliyi olan təhsilalanların təhsil alacağı sinif (qrup) yoldaşları ilə və təmasda olacağı digər təhsilalanlarla əlilliyə qarşı pozitiv münasibətin formalaşdırılması, əlilliyi olan təhsilalanın müstəqil həyata hazırlanması üçün valideynlərin və ya digər qanuni nümayəndələrin istiqamətləndirilməsi, əlilliyi olan təhsilalanların təhsilinə cavabdeh olan pedaqoji işçilərin təhsilalanların arzuolunmaz davranışının idarə olunmasına dair istiqamətləndirilməsi, təhsilalanlara problemlərin həlli və digər sosial bacarıqların aşılanması, onlarda məntiqi və yaradıcı təfəkkürün inkişafı, riskli davranışın, zərərli vərdişlərə aludəçiliyin qarşısının alınması, sosial dizadaptasiyaya məruz qalmış təhsilalanların sosial bacarıqlarının artırılması üzrə zəruri tədbirlər həyata keçirilir.\nPsixoloji xidmətin vəzifələri aşağıdakılardır:\n- pedaqoji işçilərlə birlikdə təhsilalanların psixoloji vəziyyətini, təlim nailiyyətlərini, inkişaf meyillərini, maraq dairəsini müəyyən etmək məqsədilə müayinə və təhlillər aparmaqla real vəziyyətin müəyyənləşdirilməsi, müvafiq inkişaf planlarının hazırlanması və həyata keçirilməsi;\n- təhsil müəssisəsi üzrə akademik nailiyyətlərin artırılması və təlimdə geri qalan təhsilalanlarla işin düzgün qurulması istiqamətində dəyərləndirilmələrin aparılması, təhsil müəssisəsinin rəhbərliyinə tövsiyələrin verilməsi və müxtəlif məqsədli qabaqlayıcı inkişaf planlarının hazırlanması və icra edilməsinin nəzarətdə saxlanılması;\n- təhsil müəssisəsində sağlam mənəvi-psixoloji mühitin formalaşdırılması və sabit saxlanılması, təlim-tərbiyə prosesinin səmərəli təşkili istiqamətində ehtiyacların daim öyrənilməsi, təhsilalanların sosial bacarıqlarının artırılması istiqamətində pedaqoji işçilərlə birlikdə müvafiq işin aparılması;\n- xüsusi şərait yaradılmadan təhsil almasında çətinliklər yaranan fiziki çatışmazlığı, əqli və (və ya) psixi ləngimələri olan təhsilalanlara müvafiq korreksiyaedici fəaliyyətlərin həyata keçirilməsini təmin etmək üçün dəyərləndirilmələrin aparılması, zəruri hallarda təhsilalanların müvafiq kənar dəstək xidmətlərinə istiqamətləndirilməsi;\n- təlimdə çətinlikləri, emosional pozuntuları və sosial təhlükəli vəziyyətdə olan təhsilalanlarla qrup və fərdi fəaliyyətin planlaşdırılması;\n- psixoloji problemlərinin yaranma riski yüksək olan təhsilalanların ailə və sosial vəziyyəti ilə tanış olmaq, valideynlərlə və ya digər qanuni nümayəndələrlə, aidiyyəti dövlət orqanlarının (qurumlarının) nümayəndələri ilə mütəmadi görüşlər, maarifləndirmə tədbirləri keçirmək, sosial-məişət çətinlikləri olan təhsilalanların təhsilini və inkişafını dəstəkləmək məqsədilə məktəbəsaslı inkişaf planlarının hazırlanması və ailələrlə birlikdə icra edilməsinə dəstək verilməsi;\n- təhsilalanların peşəyönümü işinin planlaşdırılması ilə bağlı onlara, valideynlərinə və ya digər qanuni nümayəndələrinə, eləcə də təhsilverənlərə tövsiyələrin verilməsi və təhsil müəssisəsinin kollektivi ilə birlikdə icra edilməsi;\n- təhsilalanlarda müxtəlif bacarıqların (özünüidarə, düzgün ünsiyyətin qurulması, kiçikyaşlılara qarşı davranışın formalaşdırılması, münaqişələrin düzgün həlli, həvəsləndirmə, məqsədyönlülük, modelləşdirmə, rollu oyunlar və s. üzrə müsbət davranışın tərbiyə edilməsi) formalaşdırılması mövzularında təhsil müəssisəsinin kollektivi üçün görüşlərin təşkili və məsləhətləşmələrin aparılması;\n- pedaqoji işçilərə uşaq psixologiyası, müxtəlif pedaqojipsixoloji tədqiqat nəticələri, elmi-metodik məlumatlar və onların tətbiqi barədə təqdimatların edilməsi və müzakirələrin təşkili.\nTəhsil müəssisələrində psixoloji xidmət müəssisə rəhbərliyinin, pedaqoji işçilərin, valideynlərin və ya digər qanuni nümayəndələrin psixoloqla qarşılıqlı əməkdaşlığı təmin edilməklə təşkil olunur.\nPsixoloqun işinin təşkili məqsədilə təhsil müəssisəsində təhsilalanlarla, təhsilverənlərlə, valideynlərlə və ya digər qanuni nümayəndələrlə görüşlər keçirmək, konsultasiya və korreksiyaedici tədbirlər aparmaq üçün avadanlıq və didaktik materiallarla təchiz edilmiş psixoloji xidmət kabineti yaradılır.\nTəhsil müəssisəsinin rəhbəri müəssisədə psixoloji xidmət üzrə koordinasiyanı və bu işə ümumi rəhbərliyi həyata keçirir, psixoloji xidmətin təşkili məqsədilə psixoloqun əsaslandırılmış müraciəti əsasında maddi-texniki təchizatı təmin edir.\nPsixoloqun illik fəaliyyət planı hər il yanvarın 5-dən gec olmayaraq, təhsil müəssisəsinin rəhbəri tərəfindən təsdiq edilir. İllik fəaliyyət planında psixoloji maarifləndirmə, psixoloji profilaktika, psixoloji konsultasiya istiqamətləri üzrə tədbirlər, həmçinin il ərzində keçiriləcək seminarlar, dəyirmi masalar, müzakirələr öz əksini tapır. İllik fəaliyyət planında dəyişikliklər psixoloqun əsaslandırılmış təklifləri əsasında təhsil müəssisəsinin rəhbəri tərəfindən həyata keçirilir.\nPsixoloq Azərbaycan Respublikasının Əmək Məcəlləsinə uyğun olaraq müəyyən edilmiş iş vaxtı çərçivəsində təhsilalanlara fərdi və ya qrup şəklində psixoloji yardım göstərir. Təhsilalanlara qrup şəklində psixoloji yardımın göstərilməsinin vaxtı və yeri təhsil müəssisəsinin rəhbərliyi ilə razılaşdırılır.\nİllik fəaliyyət planına uyğun olaraq, psixoloq rübdə bir dəfə təhsil müəssisəsinin rəhbərinə hesabat verir.\nPsixoloji xidmətin işi aşağıdakı 2 (iki) formada təşkil olunur:\n- ümumi xidmətlər - təhsil müəssisəsi üzrə dəyərləndirmələr, potensial risklərin müəyyənləşdirilməsi, qabaqlayıcı profilaktik xidmətlər və ailə-təhsil müəssisəsi əməkdaşlığının dəstəklənməsi;\n- xüsusi xidmətlər - hər bir təhsilalana münasibətdə inkişaf planlarının hazırlanması, təhsilalanlarda sosial, emosional davranışın formalaşdırılması və dəstəklənməsi.\nPsixoloqun hüquqları aşağıdakılardır:\n- psixoloji xidmətin təşkili ilə bağlı aktual problemlərə həsr olunmuş konfrans, seminar və dəyirmi masalar təşkil etmək, həmçinin belə tədbirlərdə iştirak etmək;\n- ölkə miqyasında psixoloq və sosial pedaqoqların şəbəkədaxili qarşılıqlı əlaqələrinin yaradılmasında və bu sahədə vahid informasiya məkanının formalaşdırılmasında iştirak etmək;\n- təhsil proqramlarına və tədris-metodik vəsaitlərə rəy bildirmək; 6.1.4. psixoloji-pedaqoji biliklərin təbliği sahəsində iş aparmaq;\n- psixoloji-tibbi-pedaqoji komissiyaların və yetkinlik yaşına çatmayanların işləri və hüquqlarının müdafiəsi üzrə komissiyaların işində iştirak etmək;\n- təhsil müəssisəsinin rəhbəri vasitəsilə təhsilalanlara psixoloji yardımın göstərilməsi ilə əlaqədar dövlət və yerli özünüidarəetmə orqanlarına, fiziki və hüquqi şəxslərə zəruri məlumatlar (sənədlər) barədə sorğu vermək və onlardan belə məlumatları (sənədləri) almaq;\n- psixoloji xidmətin təşkili üzrə ölkə və beynəlxalq səviyyəli təşkilatlara üzv olmaq;\n- pedaqoji tədbirlərin hazırlanmasında və keçirilməsində, tədris, təlim və tərbiyə prosesinin tənzimlənməsində, tərbiyəvi tədbirlərin planlaşdırılmasında iştirak etmək;\n- peşə fəaliyyəti üçün zəruri olan sənədləri və məlumatları təhsil müəssisəsinin rəhbərliyindən, müəllimlərdən, valideynlərdən və ya digər qanuni nümayəndələrdən əldə etmək;\n- psixoloji biliklərin təbliği sahəsində iş aparmaq, elmi və elmi-kütləvi jurnallarda, qəzetlərdə və internet resurslarında iş təcrübəsini ümumiləşdirən məqalələrlə çıxış etmək;\n- korreksiya-inkişafetdirici resurslarla təmin olunmaq;\n- təhsil qanunvericiliyində və “Psixoloji yardım haqqında” Azərbaycan Respublikasının Qanununda nəzərdə tutulmuş digər hüquqlardan istifadə etmək.\nPsixoloqun vəzifələri aşağıdakılardır:\n- psixoloji yardım alan təhsilalana peşəkar və keyfiyyətli psixoloji yardım göstərmək;\n- müəssisənin illik və cari fəaliyyət planlarının hazırlanmasında, təlim-tərbiyə prosesinin təşkilində və həyata keçirilməsində iştirak etmək;\n- müstəqil surətdə təhsilalanlarla, pedaqoji işçilərlə, valideynlərlə və ya digər qanuni nümayəndələrlə aparılan işlərin konkret istiqamətlərini müəyyən etmək, bu işlərin forma və metodlarını seçmək, onların yerinə yetirilməsi ardıcıllığını müəyyən etmək;\n- pedaqoji işçilərin iştirakı ilə təhsilalanlarla aparılan psixoloji müayinənin nəticələri əsasında ümumiləşdirmələr və təhlillər aparmaq, aşkar edilmiş psixoloji problemlərin aradan qaldırılması istiqamətində tövsiyələr hazırlamaq, zəruri hallarda təhsilalanları peşəkar xidmətə yönəltmək;\n- təhsilalanlar arasında hüquq pozuntularının və zərərli vərdişlərə aludəçilik meyillərinin qarşısını almaq məqsədilə qabaqlayıcı profilaktik tədbirlər görmək, sağlam həyat tərzini təbliğ edən layihələr hazırlayıb həyata keçirmək;\n- təhsil müəssisəsində istedadlı təhsilalanların aşkar edilməsi, onların inkişafı üçün səmərəli təhsil şəraitinin yaradılması istiqamətində sistemli iş aparmaq, müəllimlər və valideynlərlə və ya digər qanuni nümayəndələrlə birlikdə təhsilalanların potensial imkanlarına uyğun peşə seçiminə və gələcək karyera inkişafına kömək etmək;\n- uşaq psixologiyasının xarakterik xüsusiyyətlərinə, yaş xüsusiyyətlərinə görə onların xarakterində baş verən dəyişikliklərin mahiyyəti barədə müəllimlərin və valideynlərin və ya digər qanuni nümayəndələrin məlumatlandırılmasını təmin etmək;\n- təlimdə çətinlikləri olan təhsilalanların problemlərinin aradan qaldırılması üçün müəllimlər tərəfindən fərdi təlim və inkişaf proqramlarının hazırlanmasını tələb etmək və bu proqramların həyata keçirilməsini nəzarətdə saxlamaq;\n- sosial təhlükəli vəziyyətdə olan, zərərli vərdişlərə meyilli təhsilalanlarla bağlı qərarların qəbul edilməsi məqsədilə təhsil müəssisəsinin rəhbərliyi qarşısında vəsatətlə çıxış etmək;\n- yardım göstərdikləri təhsilalanların hüquqlarına, şərəf və ləyaqətinə hörmətlə yanaşmaq;\n- bütün mübahisəli və münaqişəli hallarda təhsilalanın mənafeyindən çıxış etmək;\n- psixoloqun peşə etikasına riayət etmək;\n- psixoloji yardım alan təhsilalan haqqında məlumatın qanunla müəyyən edilmiş konfidensiallığını təmin etmək;\n- psixoloji müayinənin nəticələrinə uyğun olaraq, sosial xidmət və tibb müəssisələri, o cümlədən ixtisaslaşmış psixiatriya müəssisələri ilə əməkdaşlıq etmək;\n- təhsil qanunvericiliyində və “Psixoloji yardım haqqında” Azərbaycan Respublikasının Qanununda nəzərdə tutulmuş digər vəzifələri yerinə yetirmək.\nPsixoloji yardım alan təhsilalanların hüquqları aşağıdakılardır:\n- peşəkar və ixtisaslı psixoloji yardım almaq;\n- hüquqları, psixoloji problemin xarakteri, tətbiq edilən psixoloji yardım metodları haqqında məlumat almaq;\n- öz hüquqlarının və qanuni maraqlarının qorunmasını tələb etmək;\n- Psixoloji yardım alan təhsilalanların vəzifələri aşağıdakılardır:\n- psixoloji yardım göstərən şəxslə əməkdaşlıq etmək;\n- özünün və ya başqalarının həyatı və sağlamlığı üçün təhlükə yaradan halların mövcudluğu haqqında dərhal xəbər vermək;\n“Psixoloji yardım haqqında” Azərbaycan Respublikası Qanununun 17-ci maddəsinə uyğun olaraq, təhsil müəssisələrində psixoloq aşağıdakıları həyata keçirir:\n- təhsil müəssisələrində psixoloji yardım göstərilməsi ilə bağlı bilavasitə tədrisi həyata keçirən müəllim (müəllimlər), təhsil müəssisəsinin rəhbəri, valideynlər və digər qanuni nümayəndələr ilə əməkdaşlıq edir, ehtiyac olduqda onlara peşəkar məsləhətlər verir;\n- təhsilalanın psixoloji ehtiyacları və problemləri haqqında onun valideynlərini və ya digər qanuni nümayəndələrini məlumatlandırır və onlara məsləhət verir, ehtiyac olduqda onlar üçün profilaktik psixoloji tədbirlər təşkil edir.\nPsixoloqların peşəkarlıq səviyyəsinin artırılması məqsədilə həyata keçirilən tədbirlər ali və əlavə təhsil müəssisələrində, elmi tədqiqat institutlarında, elmi-metodiki mərkəzlərdə təşkil edilir.\nPsixoloqların peşəkar inkişafı “Təhsil haqqında” Azərbaycan Respublikasının Qanununa uyğun olaraq, onların əlavə təhsilə cəlb edilməsi yolu ilə təmin olunur.\nPsixoloqların psixoloji xidmət sahəsində fəaliyyətlərinin səmərəliliyinin artırılması məqsədilə Nazirlik və onun tabe qurumları, həmçinin təhsil müəssisələri tərəfindən beynəlxalq ekspertlərin iştirakı ilə təlimlər və onların peşəkar inkişafına yönəlmiş digər tədbirlər təşkil edilir.


Hurqadadan sonra Balidə də plastik paketlərdən istifadə qadağan ediləcək - AZƏRTAC – Azərbaycan Dövlət İnformasiya Agentliyi\nAZƏRTAC “tourprom.ru” saytına istinadla xəbər verir ki, Bali İndoneziyanın plastikdən istifadə olunmasından imtina edən ilk adasıdır.\n“Balidə plastikə qadağanın tətbiq edilməsi asan olmayıb. Hər şey 6 il bundan əvvəl, sadə indoneziyalı yeniyetmələrin – Melati və İzabel bacılarının arzusu ilə başlayıb. Onlar “Bye Bye Plastic Bags” layihəsini fikirləşiblər. Layihədən məqsəd təbiətin təmizliyini qorumaq və paketlərin hər yerdə istifadəsinə qarşı mübarizə aparmaq idi. Zaman keçdikcə bu, beynəlxalq hərəkata çevrildi və kütləvi hal aldı. Könüllülər qrupu Balidə plastik qablaşdırmaların zərəri barədə müstəqil şəkildə plakatlar hazırlayıb, çimərlikləri zibildən təmizləyib, İndoneziya məktəblərində ekologiya mövzusunda seminarlar keçiriblər”, - deyə İndoneziyanın Turizm Nazirliyinin mətbuat xidmətində bildiriblər.\nAZERTAG.AZ :Hurqadadan sonra Balidə də plastik paketlərdən istifadə qadağan ediləcək


Rəqqasə və striptiz göstərən qadından 15 məsləhət. Striptiz - TOPmister\nHome SEX Rəqqasə və striptiz göstərən qadından 15 məsləhət\nRəqqasə və striptiz göstərən qadından 15 məsləhət. Striptiz bəzilərinə olduqca maraqsız və qorxunc görünə bilər lakin, onu daha cəlbedici və hər iki tərəf üçün əyləncəli hala gətirmək mümkündür. Bü gün sayatımızı gizlin-gizlin oxuyan xanımlar üçün profesional striptiz rəqqasələrinin məsləhətlərini diqqətə çatdırmaq istərdik. Bir sözlə striptizi necə fərqli təqdim etmək və ondan həzz almaq mümkündür?\nSveilməyən şey edilməməlidir\nBu olduqca önəmli məsələdir. Eyni zamanda nəzərə alınmalıdır ki, qayda yalnız stripdizdə deyil, hər iki cinsin nümayəndələri üçün bütün hərəkətlərdə və münasibətlərdə keçərlidir.\nStriptiz gözlər üçün bir bayramdır. Bu səbədən də, qadınlar oğlanın burnunun qabağında soyunmamalıdırlar. Eyni zamanda, təhlükəsiz məsafəyə çəkilmək kişinin ehtiraslanmasını dəfələrlə artıra bilər.\nİşıq, geyim və makiyaj haqqında ciddi düşünmək gərəklidir.\nStriptiz gün işığında, idman ayaqqablarında, şortda olarkən də göstərilə bilər. Ancaq, ən yaxşısı qırmızı işıqla işıqlandırılmış məkanlarda daha cəlb edici görünür. Qırmızı işıqlandırma əldə etmək alınmırsa, xanımlar işığı şamlarla da əvəz edə bilərlər. Eyni zamanda gözəl geyinməli və yüngül meykap edilməlidir. Qadının öz bəyəndiyi obraza daxil olması onu da bütün bacarıqlarını sərgiləməyə həvəsləndirmiş olur.\nXoşa gələn xırdalıqlar\nƏgər xanım plana uyğun hərəkət etmək istəyirsə (musiqi səslənsin, rəqs etsin) bu halda tamaşadan öncə bir qədəh tekilla içmək onu daha da sərbəst etmiş olacaq. Bu halda gedişat olduqca rəvan və inandırıcı görünəcəkdir.\nAparılan araşdırmalara əsasən kişilər qadınların əyinlərində neçə qat geyimin olması ilə bağlı maraqlanmırlar. İstənilən halda tez zamanda sinəni və baldır nahiyyələri görməyə tələsərlər. Buna görə də, bir başa olaraq alt geyimindən başlamaq o qədər də maraqlı görünməyə bilər. Şoudan öncə rahatlıq, məmnunluq və soyunma rahatlığı təmin olunacaq geyimlər seçilməlidir. Bu halda cins şalvarlara “yox” deyilməlidir.\nBəzək, zinyət əşyalarını çıxarmağa ehtiyac yoxdur\nƏgər onlar soyunma və ya hərəkətlər zamanı mane olmursa, soyunulmaya da bilər.\nDavam etmə müddəti önəmli deyil\nBir çox professional striptiz rəqqasələri üç dəqiqəlik melodyalara üstünlük verirlər. Bütün çıxışlarını bu zamana sığışdırmağa çalışırlar. Lakin, əgər kişi daha uzun müddətli nələrsə istəyərsə, niyə də yox?\nKişi qadını qiymətləndirməyəcək\nAdətən bu kişilər üçün böyük, gözlənilməz hədiyyə hesab edilir. Buna görə də, şou zamanı kişinin qəribə baxışları qadını qorxuzmamalıdır.\nİstəyə uyğun olaraq tamaşaçı kontaktı\nStriptiz zamanı qadın kişinin gözlərinə baxa bilər, gözlərində bir çox şeyləri oxuya bilər. Əgər istəməzsə, baxmayıb, kişini öz fantaziyaları ilə baş-başa da buraxa bilər.\nBu hərəkət bir növ fasilə rolunu oynamış olar. Xanıma sonrakı hərəkətləri ilə bağlı düşünməyə, kişiyə isə nəfəsini almağa imkan yarada bilər.\nOnun dizlərini sığallayın\nUyğun zamanda qadın kişinin ayaqlarına sığal çəkməsi striptizdən sonra baş verəcəklərin daha alovlu olmasına bir işarədir.\nƏgər o oturmuşdursa, onun yanında başı yuxarı qaldıraraq soyunmaq lazımdır. Bu halda kişi qadının bədəninə altdan-yuxarı baxmış olur ki, nəticədə olduqca fərqli mənzərə yaranır.\nEniş edən zaman isə yalnız arxanı çöndərərək enmək daha məqsədə müvafiq olar. Bu halda onun həvəsləri daha da alovlanar.\nKişinin bəyəndiyindən əmin olmaq lazımdır\nCavabı bilsə belə qadın portnyorunun bəyəndiyi barədə pıçıltı ilə soruşa bilər.\nQadın portnyorunu hamıdan yaxşı tanıyır. Buna görə də, şou zamanı hansı hərəkətləri daha çox bəyəndiyini hiss edə və onu daha çox təkrarlaya bilər.\nDəfn mərasimlərində striptiz, Qazaxıstandan olan bodybuilder sex gəlinciklər evləndi\nƏvvəlki məqaləCinsi orqan uzadıcısı nədir və necə istifadə edilir\nNövbəti məqaləSirkə pəhrizi – hər gün su ilə sirkə içsək nələr baş verər


02 dekabr 2019-cu il saat 21:00-dək:\nFövqəladə Hallar Nazirliyinin "112" qaynar telefon xəttinə daxil olan məlumata əsasən, Bakı şəhərinin Nəsimi, Nərimanov və Binəqədi rayonlarında ayrı-ayrı ünvanlarda 1-i azyaşlı olmaqla 3 nəfər bağlı qapı arxasında köməksiz vəziyyətdə qalıb. Çağırış ünvanlarına cəlb olunan Xüsusi Riskli Xilasetmə Xidmətinin xilasetmə qüvvələri tərəfindən vətəndaşlara müvafiq köməklik göstərilib.\n02 dekabr 2019-cu il saat 18:30-dək:\nBakı şəhərinin Yasamal rayonunda "Ford" markalı minik avtomobilinin mühərrik hissəsi, idarəetmə lövhəsi və qabaq təkərləri yanıb. Avtomobilin qalan hissəsi yanğından mühafizə olunub. Yanğın yanğından mühafizə bölmələri tərəfindən söndürülüb;\nBakı şəhərinin Nəsimi rayonunda "Mercedes" markalı minik avtomobilinin mühərrik hissəsi yanıb. Avtomobilin qalan hissəsi yanğından mühafizə olunub. Yanğın yanğından mühafizə bölmələri tərəfindən söndürülüb.\n02 dekabr 2019-cu il saat 15:30-dək:\nBakı şəhərinin Qaradağ rayonunda ümumi sahəsi 390 m² olan 2 mərtəbəli evin dam örtüyünün taxta atmaları 195 m² sahədə, 2-ci mərtəbəsində 1 otağın yanar konstruksiyaları və içərisindəki əşyalar 28 m² sahədə yanıb. Yüksək temperaturdan evin mətbəxinin lambirindən ibarət tavanı 16 m² sahədə əriyib. Evin qalan hissəsi yanğından mühafizə olunub. Yanğın yanğından mühafizə bölmələri tərəfindən söndürülüb;\nMasallı rayonunun Ərkivan qəsəbəsində ümumi sahəsi 240 m² olan 2 mərtəbəli evin 1-ci mərtəbəsində 1 otağın yanar konstruksiyaları və içərisindəki əşyalar 24 m² sahədə yanıb. Evin qalan hissəsi yanğından mühafizə olunub. Yanğın yanğından mühafizə bölmələri tərəfindən söndürülüb.\n02 dekabr 2019-cu il saat 14:30-dək:\nFövqəladə Hallar Nazirliyinin "112" qaynar telefon xəttinə, Bakı şəhərinin Yasamal rayonunda altımərtəbəli inzibati binanın dam örtüyünün bir hissəsinin yerindən qoparaq asılı vəziyyətdə qalması barədə məlumat daxil olub. Ərazidən keçən insanların təhlükəsizliyinin təmin edilməsi məqsədilə Xüsusi Riskli Xilasetmə Xidmətinin xilasediciləri çağırış ünvanına cəlb olunub. Xilasedicilər qopan hissəni yerinə bərkidib və müvafiq təhlükəsizlik tədbirləri həyata keçiriblər.\n02 dekabr 2019-cu il saat 11:30-dək:\nGoranboy rayonunda ümumi sahəsi 80 m² olan 2 otaqlı köməkçi tikilinin bir otağının lambirindən ibarət tavanı 20 m² sahədə yanıb. Tikilinin qalan hissəsi yanğından mühafizə olunub. Yanğın yanğından mühafizə bölmələri tərəfindən söndürülüb.\n02 dekabr 2019-cu il saat 09:00-dək:\nÖtən sutka ərzində Fövqəladə Hallar Nazirliyinin "112" qaynar telefon xəttinə Abşeron rayonu üzrə liftdə köməksiz vəziyyətdə qalma ilə bağlı 1 müraciət daxil olub. Dərhal çağırış ünvanına cəlb olunan Xüsusi Riskli Xilasetmə Xidmətinin müvafiq xilasetmə qüvvələri tərəfindən 3 nəfərin liftdən çıxarılması təmin edilib.\n02 dekabr 2019-cu il saat 08:00-dək:\nBakı şəhərinin Xəzər rayonunda ümumi sahəsi 185 m² olan avtomobil təmiri sexinin yanar konstruksiyaları 35 m² sahədə yanıb. Sexin qalan hissəsi və içərisində olan 3 minik avtomobili yanğından mühafizə olunub. Yanğın yanğından mühafizə bölmələri tərəfindən söndürülüb.


“Milan Expo”-nun baş direktoru: Azerbaycanın iqtisadi ve siyasi inkişafı böyük vüset alıb - Azadliq Xeber\n“Milan Expo”-nun baş direktoru: Azerbaycanın iqtisadi ve siyasi inkişafı böyük vüset alıb\n“Milan Expo”-nun baş direktoru: Azərbaycanın iqtisadi və siyasi inkişafı böyük vüsət alıb\n10.07.2015 / 04:24 xeber –\nAzərbaycan “Milan Expo” beynəlxalq sərgisinə üçüncü olaraq qoşulmuş ilk ölkələr sırasındadır və sərgiyə hazırlıq mərhələsində ən fəal iştirakçılardan biri olub. Lent.az-ın prezidentin saytına istinadən verdiyi xəbərə görə, bu sözləri “Milan Expo 2015” Ümumdünya sərgisinin baş direktoru Bruno Antonio Pasquino sərgidə təşkil olunmuş “Milli gün” çərçivəsində Azərbaycan pavilyonunun rəsmi təqdimat mərasimində bildirib.\nBruno Antonio Pasquino qeyd edib ki, “Milan Expo 2015”in çoxsaylı qonaqları Azərbaycanın pavilyonu sayəsində ölkəni tanımaq imkanı əldə ediblər: “Onlar gələcəyə açıq və inanan, zəngin tarixə, mədəniyyətə, sürətli inkişafa, beynəlxalq aləmdə yüksək nüfuza malik, ənənə və texnoloji innovasiyaya bağlı olan bir ölkəni və xalqı tanıdılar”.\n“Milan Expo 2015” sərgisinin baş direktoru qeyd edib ki, pavilyon qonaqları öz görünüşü ilə də cəlb edir: “Həmçinin ölkələrimiz arasında yaxınlığın, Sizin məhz Milandakı bu sərgidə iştirakınızın rəmzi olacaq, unudulmaz xatirəyə çevriləcək pavilyonunuz altı aydan sonra Bakıya köçürülərək orada onu seyr etmək imkanı yaradacaq”.\n“Pavilyonda Azərbaycanın iqlimi, təbiəti, gözəl adət-ənənələri, mətbəxinizin ləziz yeməkləri əks olunur. Bununla yanaşı, Azərbaycan xalqının çox səmimi və ənənəvi qonaqpərvərliyi hərtərəfli şəkildə nümayiş etdirilir. Öz quruluşu və mənasına görə yüksək dəyərləndirilən pavilyonunuz iştirakınız üçün əvvəlcədən seçilmiş “Azərbaycan biomüxtəliflik xəzinəsi” mövzusu ilə tamamlanır. Bu mövzu məhz “Expo”nun dərin mənasını, ərzaq təhlükəsizliyi məsələlərinin həllinin vacibliyini xüsusi olaraq qeyd edir”, deyə Bruno Antonio Pasquino qeyd edib.\nBruno Antonio Pasquino qeyd edib ki, “Milan Expo 2015” kənd təəssüratı sahəsində davamlı inkişaf, aclığa qarşı mübarizə, insanlar, dinlər və mədəniyyətlər arasında dialoqun rolu kimi vacib mövzulara diqqəti cəlb etmək üçün xüsusi fürsətdir: “Beləliklə, buraya gələn hər kəs fərdi seçimlərlə qlobal proseslər arasında böyük əlaqəni görə biləcək. Həmçinin sərginin “Planetimizi qidalandıraq, həyat üçün enerji qazanaq” devizi ölkəniz üçün sadə deviz deyil. Çünki ölkənizin gələcək inkişaf istiqaməti məhz ondan ibarətdir. Məhz Sizin iqtisadi və siyasi inkişafınız böyük vüsət alıb.\n“Milan Expo 2015” sərgisinin baş direktoru “Bakı-2015” ilk Avropa Oyunlarının uğurla keçdiyni qeyd edərək, bu münasibətlə president İlham Əliyevi təbrik edib: “Hesab edirik ki, “Milan Expo 2015” sərgisi, həmçinin ölkələrimiz üçün münasibətlərini daha da dərinləşdirmək və idman sahəsində bölüşdüyümüz dəyərləri nümayiş etdirmək fürsətidir”.


Azərbaycan “Böyük dəbilqə”də daha bir medal qazanıb - Günün Səsi Azərbaycan “Böyük dəbilqə”də daha bir medal qazanıb - Günün Səsi\nAzərbaycan “Böyük dəbilqə”də daha bir medal qazanıb\n07 Noyabr 2021 19:24\nBakıda keçirilən cüdo üzrə “Böyük dəbilqə” turnirində Azərbaycan idmançısı Məmmədəli Mehdiyev gümüş medal qazanıb.\n90 kiloqram çəki dərəcəsində çıxış edən idmançımız ardıcıl olaraq Con Jayne (ABŞ), Goki Tajima (Yaponiya) və Luka Maysuradzeyə (Gürcüstan) qalib gəlsə də, qızıl medal uğrunda görüşdə Kosuke Maşiyamaya uduzaraq ikinci yerlə kifayətlənib.\nXatırladaq ki, turnirin birinci və ikinci günlərində təmsilçilərimiz Orxan Səfərov (66 kq) qızıl, İçinxorloo Muntsxedev (57 kq) gümüş, Rövşən Əliyev (60 kq), Hidayət Heydərov (73 kq) və Elcan Hacıyev (81 kq) isə bürünc medala sahib olublar.\nHeydər Əliyev adına İdman Kompleksində təşkil olunan turnirdə iyirmi doqquz ölkədən 200-ə yaxın cüdoçu iştirak edir. Azərbaycan yarışda 33 cüdoçu ilə təmsil olunur.\nPrevious Gəncədə QANDONDURAN HADİSƏ:\nNext Cəbrayılda mülki şəxs MİNAYA DÜŞDÜ


Vətənpərvər Maarifçi Gənclər İctimai Birliyinin (VMGİB) Azərbaycan Respublikası Prezidenti yanında QHT-lərə Dövlət Dəstəyi Şurasının maliyyə dəstəyilə “Yeniyetmə və gənclərin iştirakı ilə İmadədin Nəsiminin 650 illik yubileyinə həsr olunmuş tədbirlərin təşkili” layihəsinin növbəti tədbiri 60 saylı “Tərəqqi” liseyində keçirmişdir.\nVMGİB Mətbuat Xidməti bildirir ki, tədbiri ilk olaraq giriş sözü ilə açan “Tərəqqi” liseyin direktoru, professor Nasim Abışov layihəni həyata keçirən Vətənpərvər Maarifçi Gənclər İctimai Birliyinə (VMGİB), onun rəhbəri Dəyanət Həsənova, layihə rəhbəri Nəsimi Qarabağlıya və tədbirdə qonaq qismində iştirak edən Vətəndaş Cəmiyyəti nümayəndəlirinə, mətbuat və QHT rəhbərlərinə öz dərin minnətdarlığını bildirərək sözü VMGİB-in prezidenti Dəyanət Həsənova vermişdir. VMGİB-in rəhbəri öz növbəsində xüsusi olaraq Prezident yanında QHT-lərə Dövlət Dəstəyi Şurasına layihənin dəstəkləndiyi üçün və liseyin direktoru, professor Nasim Abışova, müəllim və şagird kollektivinə layihənin həyata keçirilməsinə şərait yaratdıqları üçün birlik adından təşəkkürünü bildirdi. Dəyanət Həsənov Təhsil Nazirliyinə və Bakı şəhər Təhsil idarəsinədə hər zaman layihələrin məktəblərdə həyata keçirlməsinə müsbət rəy bildirdiklərinə görə xüsusi təşəkkürünü bildirdi.\nNəsimi ili haqda danışarkən, D.Həsənov bildirdi ki, Nəsimi Azərbaycan xalqının milli sərvətidir! İmadədin Nəsiminin Azərbaycan ədəbi mühitinə verdiyi töhvələr misilsizdir.\nOnun qəzəl və şerləri hər zaman öz fəlsəfi anlamıyla ədəbiyyatşunasların elmi araşdırmalarına səbəb olmuşdur. Daha sonra VMGİB rəhbəri layihə haqda geniş məlumat vermək məqsədilə sözü VMGİB-nin təsisçisi, layihə rəhbəri Nəsimi Qarabağlıya vermişdir. N.Qarabağlı\nlayihə haqda şagirdlərə ətrafll bilgi verərək bildirmişdir ki, bu il böyük Azərbaycan şairi və mütəfəkkiri İ.Nəsiminin anadan olmasının 650 illiyi tamam olması münasibətilə, Azərbaycan Respublikasının prezidenti İlham Əliyev 2019-cu ili “Nəsimi ili” elan edib. Elə bu səbəbdən dövlət və qeyri dövlət qurumlarında, “Nəsimi ili” nə həsr edilmiş bir çox tədbirlərin keçirilməsi nəzərdə tutulub.\nVMGİB-də bundan çıxış edərək, Prezident yanında QHT-lərə Dövlət Dəstəyi Şurasına “Yeniyetmə və gənclərin iştirakı ilə İmadədin Nəsiminin 650 illik yubileyinə həsr olunmuş tədbirlərin təşkili” layihəsini təqdim etmiş və layihə Şura tərəfindən dəstəklənmişdir. Layihə rəhbəri bildirmişdir ki, layihənin məqsədi siz şagirdlərlə birgə Nəsimi şeriyyatına, qəzəllərinə və onun həyat və yaradıcılığına daha yaxın olaraq onun bədii və fəlsəfi fikirlərindən, ömrünün sonuna qədər heç bir tərəddüd etmədən “Ən əl-həq” deyənlərin yolu ilə gedərək əqidəsindən dönməməsindən və onun Azərbaycan ədəbiyyatına qoyub getdiyi zəngin ədəbi şer-qəzəl dünyasından tanış olmaqdır. Təsadüfi deyil ki, Nəsimi adının mənası mərdlik və dönməzlik simvolu kimi yaşamaqdadır.\nDaha sonra, təşkilat tərəfindən şagirdlərin birgə hazırladıqları Nəsimi yaradıcılığına və həyatına həsr edilmiş yazılar, video görüntülər, şagirdlərin Nəsiminin qəzəllərindən ibarət hazırladıqları səhnəciklər, onların ifasında Nəsimi qəzəlləri “Məndə sığar iki cahan” Hardasan”, “Ağrımaz” “Yanaram”, 6A sinif şagirdlərinin ifasında xor şəklində “Sığmazam” və sairləri səsləndirilmişdir. Layihə boyunca Nəsimi yaradıcılığı ilə bağlı qarşılıqlı diskusiyalar aparılmışdır.\nŞagirdlər arasında ən fəalları Babaşova Fatimə, Rzazadə Cəlal, Salmanova Gülçin, Məmmədzadə Sürəyya, Ələkbərova Dilbər, Səfərli Məltəm və 6A sinif şagirdləri VMGİB-in Fəxri Fərmanı ilə təltif edildilər.\nLayihə çərçivəsində hazırlanmış bukletlər, qeyd kitabçaları və qələmlər şagirdlərə paylanmışdır. Dəvət olunan digər QHT lər, “Dünya Azərbaycanlılarınln Vətənpərvərləri” İctimai Birliyinin, “İnformasiya Təşəbbüslərinə Dəstək” İctimai Birliyinin, “Çanaqqala” elmi-humanitar İctimai Birliyinin, “Ədib” İctimai Birliyinin və media nümayəndələrinində iştirak etdikləri layihə öz işguzarlığıyla yadda qaldı. 60 saylı “Tərəqqi” liseyində çay süfrəsi arxasında diskusiya şəklində davam etdirilən layihə, sonda şagirdlərlə birgə xatirə şəkilləri çəkdirilərək yekunlaşdı. Qeyd edək ki, layihə davam edir.


Sabah 42 dərəcə isti OLACAQ | 24saat\nEkologiya və Təbii Sərvətlər Nazirliyinin Milli Hidrometeorologiya Departamentindən 24saat.org-un məlumatına görə, avqustun 10-da şimal-qərb küləyi gündüz cənub-şərq küləyi ilə əvəz olunacaq.\nHavanın temperaturu gecə 23-26° isti, gündüz 35-39° isti olacağı gözlənilir. Bakıda gecə 24-26° isti, gündüz 37-39° isti olacağı gözlənilir.\nNisbi rütubət gecə 65-75 %, gündüz 25-30 % təşkil edəcək.\nAbşeron çimərliklərində dəniz suyunun temperaturu Sumqayıt, Novxanı, Pirşağı, Nardaran, Bilgəh, Zaqulbada 25-26°, Buzovna, Mərdəkan, Şüvəlanda 26-27°, Türkan, Hövsan, Sahil, Şıxda 27-28° isti olacağı gözlənilir.\tRövşən Lənkəranskinin İtaliya mafiyasın bossları ilə əlaqələri və ERMƏNİLƏRİN NARAHATLIĞI – ÖZƏL\nAzərbaycanın rayonlarında hava yağmursuz olacaq. Şərq küləyi əsəcək, arabir güclənəcək. Havanın temperaturu gecə 21-26° isti, gündüz 35-40°, bəzi yerlərdə 42° isti, dağlarda gecə 15-20° isti, gündüz 27-32° isti olacağı gözlənilir.


July 6, 2021 - Muhasibat.Az\nYaxşı əməkdaşların motivasiyasını itirmələrinin 4 səbəbi (II hissə)\nYaxşı əməkdaşların motivasiyasını itirmələrinin 4 səbəbi (II hissə) I hissəyə nəzər yetirmək üçün keçidə daxil olun 2-ci səbəb. Özünə inamsızlıq: “Mən bunu edə bilmərəm”. İcraçılar səmimi şəkildə əmin ola bilər ki, tapşırığı yerinə yetirmək üçün lazımi bacarıqlara, resurslara və ya … Read More\nƏmək şəraiti ağır, zərərli olan iş yerlərində, habelə yeraltı tunellərdə, şaxtalarda və digər yeraltı işlərdə qadın əməyinin tətbiqi qadağandır. Bir qayda olaraq, fiziki işlə məşğul olmayan, rəhbər vəzifələrdə çalışan və ya sosial, sanitar-tibbi xidmətlər göstərən, habelə fiziki işlər görmədən yeraltı … Read More\nAğır iş, Qadın əməyi\nGündəlik həyatda təmasda olduğumuz yeniliklərdən biri də POS (Point Of Sale) – terminallardır. POS-terminal təsərrüfat subyektlərində (obyektlərdə) ödəniş kartı ilə ödəniş etməyə imkan yaradan elektron avadanlıqdır. Bu avadanlıqdan istifadənin hüquqi şərtlərini ekspert Şəms Hüseynova şərh edir. Nazirlər Kabinetinin 219 nömrəli … Read More


Sankt-Peterburqda Nobel mükafatı laureatı, AMEA-nın fəxri üzvü, akademik Jores Alfyorovla görüş keçirilib\nFilmi hazırlayan yaradıcı qrupun rəhbəri və ssenari müəllifi AMEA-nın vitse-prezidenti, akademik İsa Həbibbəylinin verdiyi məlumata görə, çəkilişlər əsasən başa çatmaq üzrədir. “Salnamə” studiyasının çəkdiyi filmin baş rejissoru tanınmış kino xadimi Ayaz Salayev, operatoru Moskva Dövlət Kinomatoqrafiya İnstitutunu bitirmiş Yuri Varnovskidir.\nAMEA-nın vitse-prezidenti, akademik İsa Həbibbəyli və çəkiliş qrupunun üzvləri bu günlərdə film üçün müsahibə almaq məqsədilə Sankt-Peterburq şəhərində Rusiya Elmlər Akademiyasının vitse-prezidenti, Nobel mükafatı laureatı, AMEA-nın fəxri üzvü, akademik Jores İvanoviç Alfyorovla görüşüb. Sankt-Peterburq Elmi Mərkəzinin rəhbəri, akademik J.Alfyorov Azərbaycanda çətin şəraitdə Elmlər Akademiyasının qorunub saxlanılmasını və ölkədə elm sahəsində həyata keçirilən islahatları yüksək qiymətləndirib. Vurğulanıb ki, Azərbaycanda Elmlər Akademiyası inkişaf etdirilir, islahatlar uğurla həyata keçirilir, ən başlıcası isə ölkənin rəhbərliyi elmin inkişafına dəstək verir və qayğı göstərir.\nNobel mükafatçısı onun elmi fəaliyyətinin Azərbaycan Respublikasının Prezidenti İlham Əliyev tərəfindən dövlət səviyyəsində yüksək qiymətləndirilməsini dərin minnətdarlıq hissi ilə qarşıladığını bildirib.\nAkademik Jores Alfyorov Azərbaycanla olan çoxillik elmi əlaqələrindən, həmkarları ilə münasibətlərindən söz açıb, qarşılıqlı əlaqələrin dərin köklərindən və ənənələrindən, habelə dünyada Elmlər Akademiyaları sistemində gedən müasirləşmə proseslərindən danışıb, elmin inkişaf etdirilməsinin əhəmiyyətindən bəhs edib.\nGörüşdə yeni tarixi mərhələdə AMEA ilə Peterburq Elmi Mərkəzi və onun institutları arasında əlaqələrin yenidən qurulması, əməkdaşlığın inkişaf etdirilməsi zərurəti xüsusi vurğulanıb.\nAkademik J.Alfyorov AMEA-nın 70 illik yubileyi tədbirlərində iştirak etmək dəvətini razılıqla qarşılayıb.\nGörüşdə Nobel mükafatçısına AMEA-nın xatirə hədiyyəsi təqdim olunub.


29 Fevral Exceldə | TechNet.Az\n29 fevral olan illər uzun il hesab edildiyindən, bu Exceldən də yan ötüşmür. Belə ki, Exceldə bu gündən asılı olaraq fərqli dəyərlər alan funksiyalar (Date, DAYS360, EDATE, YEARFRAC) mövcuddur və buna səbəb də aşağıdakılardır.\nDATE funksiyası – bu funskiyaya il, ay və günün indekslərini ötürdükdə bizə nəticə olaraq tarix qaytarır. Funksiyaya qısa ilin fevral ayının 29-nu ötürdükdə bizə həmin ilin mart ayının birini qaytarmış olur. Məsələn, =DATE(2015;2;29) funksiyasını tarixə yazarıqsa bizə 01.03.2015 nəticəsini qaytarar\nDAYS360 funksiyası – Bu funksiya vasitəsi ilə hesabladıqda gün fərqini 360 günə nəzərən hesablayır. Yəni, fevral ayının 28 və ya 29 olmasından asılı olmayaraq bir ili 360 gün olaraq qəbul edilir\nEDATE funksiyası – Bildiyiniz kimi bu funksiyaya başlanğıc tarixi və ayı ötürəndə bizə həmin tarixdən funksiyaya ötürülən aydan sonrakı ayı qaytarır. Bu funksiyaya ötürülən aydan sonrakı fevral ayının 29-una rast gələrsə, nəticə olaraq 28.02-ni qaytarar\nYEARFRAC funksiyası – Bu funksiya vasitəsi ilə iki tarix arasında il fərqini qaytarır. Ötürülən tarixlər arasındakı il uzun il olarsa bu da funksiyanın nəticəsinə təsir edir. Çünki, artıq olan gün də ildə özünü burada göstərmiş olur.\nİndi keçək əsas məsələyə, bəs biz ilin uzun və ya qısa olmasını necə tapmaq olar? Bunun üçün bir neçə yol var.\n1. =IF(DAY(EOMONTH(DATE(2016;2;1);0))=29;”uzun il”;”qısa il”)\n2. =IF(YEAR(DATE(2016;1;1))=YEAR(DATE(2016;1;1)+365);”uzun il”;”qisa il”)\n3. =IF(WEEKDAY(DATE(2016;2;29);2)=WEEKDAY(DATE(2016;3;1);2);”qısa il”;”uzun il”)\nBunu əlavə bir neçə yolla da etmək olar. Bunu da Sizin öhdənizə buraxıram.\nMüəllif: Nahid Nesirov


Halal turizmlə bağlı beynəlxalq təcrübə tətbiq olunacaq\nAprelin 25-də “Turizm ekskursiya xidmətləri. Halal idarəetmə sistemi. Mehmanxanalar” standartının tətbiqi ilə bağlı seminar keçirilib. Seminar Mədəniyyət və Turizm Nazirliyi və Standartlaşdırma, Metrologiya və Patent üzrə Dövlət Komitəsinin birgə təşkilatçılığı ilə gerçəkləşib. Seminarı giriş sözü ilə Azərbaycan Standartlaşdırma İnstitutunun baş direktoru vəzifələrini icra edən Namiq Tağıyev açaraq ölkənin multikultural dəyərlərini özündə ehtiva edən yeni halal turizm modelinin yaradıldığını bildirib. N.Tağıyev son zamanlar müsəlman ölkələrindən Azərbaycana çoxsaylı turist axınını və cari ilin may ayında Bakıda keçiriləcək IV İslam Həmrəyliyi Oyunları öncəsi halal turizmlə bağlı beynəlxalq təcrübənin öyrənildiyini söyləyərək “Turizm ekskursiya xidmətləri. Halal idarəetmə sistemi. Mehmanxanalar” standartının tətbiqinin də məhz bu zərurətdən irəli gəldiyini deyib.\nMədəniyyət və Turizm Nazirliyinin şöbə müdiri Mahir Qəhrəmanov son dövrlərdə ölkəmizdə turizmin inkişafı istiqamətində görülmüş işlərdən danışıb. Vurğulanıb ki, Azərbaycanın müsbət turizm imicinin yaradılması və turizm məkanı kimi tanıdılması istiqamətində aparılan məqsədyönlü tədbirlər ölkəyə gələn turistlərin sayının artımına səbəb olub. Sonra nazirlik rəsmisi ötən illərdə ölkəmizə gələn turistlərlə cari ildə ölkəmizə gələn turistlərin müqayisəsini aparıb.\nAzərbaycan Akkreditasiya Mərkəzinin ekspert-auditoru Əkbər Əliyev halal idarəetmənin turizm sektorunda yeni istiqamət olduğunu, beynəlxalq təcrübədə populyarlıq qazandığını deyib. Vurğulanıb ki, artıq bir çox islam ölkələrində turizm və otelçilik sahəsində halal prinsiplər əsasında xidmətlər göstərilir. Təkcə 2016-cı ildə müsəlman turistlər səyahətlər zamanı 140 milyon ABŞ dolları xərcləyib. Bu rəqəmin 2020-ci ilədək 180 milyon ABŞ dollarına qədər artacağı gözlənilir.\nÇıxışlarda o da qeyd olunub ki, bir çox ölkələrdə halal turizmlə bağlı standartlar və sertifikatlaşdırma sxemləri qəbul olunub. Artıq bu standartın tələblərinə uyğun sertifikatlaşdırılmış mehmanxana şəbəkələri dünyanın müxtəlif ölkələrində xidmət göstərir. Hətta müsəlman turistlər üçün internet üzərindən halal prinsiplər əsasında fəaliyyət göstərən mehmanxanaların axtarış sistemi də tətbiq edilib.


Düşmüşük Xoşqədəmin, Zaurun üstünə, amma... - Deputat\nSon vaxtlar yeniyetmələr, orta məktəblərin 10-11-ci sinif şagirdləri arasında özləri ilə bıçaq gəzdirmək halları artıb. Yəqin ki, buna səbəb sosial şəbəkələrdə, teleseriallarda oğru aləmində baş verənlərin mütəmadi işıqlandırılması, təbliğ olunmasıdır.\nAxar.az xəbər verir ki, bu sözləri millət vəkili Fazil Mustafa ötən gün “Nizami” metrosununun qarşısında 22 yaşlı gəncin ürəyindən bıçaqlanaraq öldürülməsi ilə bağlı danışarkən deyib.\nDeputat bildirib ki, valideynlər, məktəb müəllimləri və müvafiq qurumlar bununla bağlı tədbirləri gücləndirməlidir:\n“Cərrah tanışlarımızdan biri deyir ki, son zamanlar gənclər arasında ürəkdən və cinsi orqandan biçaqlama dəb halını alıb. Ciddi narahatedici məsələdir, fikrimcə, valideynlər, məktəb müəllimləri, eləcə də Daxili İşlər Nazirliyinin müvafiq qurumları profilaktik tədbirləri gücləndirməlidir.\nHamımız nədənsə düşmüşük televiziyalarda Xoşqədəmlərin, Zaurların üstünə. Zövqünüzə uyğun gəlib-gəlməməni bir tərəfə buraxın, bu verilişlərdə heç olmazsa, mərhəmət təbliğ olunur. Ən təhlükəlisi də oğru və qatil dünyasının prinsiplərinin, davranışlarının Azərbaycan, Rusiya və Türkiyə telekanalları vasitəsilə müxtəlif proqramlarda müntəzəm təbliğ olunmasıdır.\nOnların ədasını yeniyetmələr dərhal götürürlər və öz çevrələrində onların jarqonları ilə danışırlar”.\nDeputat əlavə edib ki, hazırda kitabçıların verdiyi bilgiyə görə, ən çox satılan ədəbiyyat həbsxana və ya kriminal aləmlə bağlıdır:\n“Azərbaycanın böyük mütəfəkkirlərinin abidəsinə rast gəlmək çox vaxt müşkül məsələ olur, kriminal avtoritetlərin əksəriyyətinə dəyəri ağlagəlməz səviyyədə olan qəbirüstü abidələr ucaldılır. Hamısı təsiredici amillərdir, ona görə də hər bir valideyin evdən cəmiyyət içinə göndərdiyi övladların davranışlarını xoş niyyətlə diqqətə almalıdır”.\nXatırladaq ki, dünən günorta radələrində metronun “Nizami” stansiyasının yaxınlığında 22 yaşlı gənci ürəyindən bıçaqlayaraq qətlə yetiriblər.\n2019.01.12 / 11:08


Talassemiyalı uşaqlara fərqli dəstək aksiyası\n23 Noyabr 2019 11:30\nİki gün ərzində animatorlar "Soyuq ürək" qəhrəmanlarını canlandıracaqlar\nBakı metropoliteninin “İçərişəhər” stansiyasında daha bir fərqli sosialyönümlü aksiya keçiriləcək. “Bakı Metropoliteni” QSC-nin “Park Cinema” kinoteatrlar şəbəkəsi və “AnderSon” kafesi ilə birlikdə keçirəcəyi budəfəki aksiyanın məqsədi talassemiya xəstəliyindən əziyyət çəkən uşaqlara dəstək olmaq və insanların maarifləndirilməsinə töhfə verməkdir.\nİki gün ərzində, noyabrın 25-26-da saat 12:00-dan 14:00-a qədər stansiyanın vestibülündə xüsusi geyimlərdə olan animatorlar zəngin şou göstərəcəklər. Bu səbəbdən aksiya daha çox azyaşlı sərnişinlərin diqqətini çəkəcək. Çünki animatorlar uşaqların böyük rəğbətini qazanmış "Soyuq ürək" animasiya filminin qəhrəmanlarını canlandıracaq və metropolitenin azyaşlı sərnişinlərinə sevincli anlar bəxş edəcəklər. Bu, gələn həftə Bakıda keçiriləcək "Soyuq ürək-2" animasiya filminin premyerası ərəfəsində sərnişinlərdə xüsusi ovqat yaradacaq. Ən əsası, xəstəlik və onunla mübarizə ilə bağlı maarifləndirmə işində böyük əhəmiyyət kəsb edəcək.\nStansiyadakı xüsusi lövhələrdə talassemiyalı xəstələrə yardım etmək üçün müvafiq məlumatlar yerləşdiriləcək.\nValideynləri övladları ilə bu aksiyada iştirak etməyə dəvət edirik.


YAŞAR "Ayrılıq" (Hekayə)\n2021, 13 Aprel, çərşənbə axşamı, Bakı vaxtı 18:01\nAnayla oğul yola ertədən çıxmışdı, indi ayaqlarını güclə çəkirdilər, ikisi də heydən düşmüşdü, çünki bayaqdan kəlmə də kəsməmişdilər, yolun yorğunluğunu hərə təklikdə daşıyırdı.\nAna axır gücüylə olsa da addımlarını yeyinlətmək istəyirdi, qaş qaralanacan mənzil başına çatmaq lazımıdı ki, oğul geri qayıdanda gecəyə düşüb qurd-quşa yem olmasın.\nOğul da darıxırdı, istəyirdi, tez-tələsik anasından, axır vaxtlar onun gününü qara eləyən bu arvaddan canını biryolluq qurtarsın. Tay-tuş qabağına çıxmağa da üzü yoxudu, hamının yanında gözü kölgəliydi.\nNiyə axı, bu qədər adamdan bircə onun anası erməniydi? Görən, Allah hansı günahına görə ona bu cəzanı vermişdi?\nYox, bütün bu zülmü ona çəkdirən Allah deyildi, səhərdən-axşamacan yuxulu milçək kimi gözünün qabağında fırlanan o cansız bədəniydi, atasıydı.\nO vaxt əgər kəndin bütün oğlanları kimi ədəb-ərkanla elçi gedib qohum-qonşudan birinin halal südəmmişini istəsəydi, şorgözlüyünün ucbatından bu erməni qızına tuş gəlməsəydi indi o da bu əzabı çəkməzdi.\nBayaqdan özünü tox tutan anasının üzündə qəflətən bir ağrı gördü.\nO arvad elə bil ayağıyla yox, sifətiylə yeriyirdi ki, axsamağı bilinməsin.\nKeçən yay qonşu arvadın oğlunun meyitini davadan gətirəndə dərdini ovutmaqdan ötrü əli nəyəsə çatmayanda birbaş onların həyətinə cumdu, əlinə keçən dəmirlə onun anasının ayağını qırdı.\nAmma o boyda ağrının içində anası cınqırını da çıxarmadı.\nBir də ki, nə faydası, onsuz da kişisindən, oğlundan qahmar duranı olmayacaqdı.\nBalaca qızıyla evin bir küncünə çəkilib düz bir həftə adam üzünə çıxmadı. Elə indi də yaralı ayağı ağrıdıqca ana evdə xəstə qoyub çıxdığı qızını fikirləşirdi.\nUşaq neçə günüydü qızdırmanın içində yanırdı. O gün həkim gəlib yoluxandan sonra, - soyuqdəyməsi-zadı yoxdu,- dedi, - bərk qorxu keçirib.\nGedəndə də anaya tapşırdı ki, nabadə o uşağın yanında səsinizi qaldırasız.\nBayaqdan lal-dinməz oğlunun qabağına düşən ana dillənmək istədi, bircə kəlmə,- balamdan muğayat olun, - deyəcəkdi, amma zorla da olsa səsini boğub yaralı ayağına güc verdi.\nO qız qardaşının da yadına düşmüşdü. Nahaq belə tələsdi, gərək bacısının sağalmağını gözləyəydi.\nYəqin indi uşaq yuxudan oyanıb qızdırmanın içində yana-yana yenə sayıqlayır, anasını çağırır...\nCəhənnəmə sayıqlasın, istəyir lap ölsün! Bütün bu dərd-azar bu evə elə o uşaqla gəlmədimi? Necə ağır ayağı vardısa, doğulmağıyla aləmi bir-birinə qatdı.\nBu vaxtacan anasının erməniliyini üzünə vuran kimiydi? Hələ desən, kəndin arvadları onun anasını bir-birinə məsəl çəkərdilər. Çünki bu kəndin yasında o arvaddan bərk ağlayanı, toyunda çox oynayanı olmazdı.\n- Yeyin yeri, it qızı!\nBu söz dilindən nə təhər çıxdısa, özünün də xəbəri olmadı. Əslində, anasından ayağının ağrıyıb-ağrımadığını soruşmaq istəyirdi. Ana zorla da olsa yaralı addımlarını yeyinlətdi.\nİlahi, indi onu qabağına qatıb-aparan bu ilkbeşiyi sonbeşik bacısını necə istəyirdi? Ana bu sütül sevgini bu illər uzunu hiss eləmişdi. O qızcığaz gələnəcən oğlu elə yovuşmaz, fağır bir uşağıdı ki, elə bil yarımçıq doğulmuşdu.\nBacısı gələndən sonra bütövləşdi, dirçəldi. Elə bil o qız o oğlanın canında çatışmayan nəsə bir yer idi, gəldi, üstünü örtdü.\nAna özündə nəsə bir toxtaqlıq hiss elədi. Yox, bu iki balasının daha ona ehtiyacı yoxudu, bir-birlərindən muğayat ola-ola canlarını ölməyə qoymayacaqdılar.\nKişisi də onsuz birtəhər ömrünü yola verəcəkdi. Amma əslində, arvadının yanında olub-olmamağının o kişidən ötrü elə bir fərqi də yoxudu.\nTəkcə arvadınınmı? Əgər Allah o kişiyə on övlad versəydi, yeddisi də qəflətən yoxa çıxsaydı, o kişi bunun səbəbiylə da maraqlanmayacaqdı.\nİyirmi il bir damın altında yaşasalar da, ondan bir kərə də nəsə soruşmamışdı.\nTəkcə o siftə vaxtlarda yatağa girəndə hərdən-hərdən bircə kəlmə "başlayaqmı" deyərdi, amma onda da cavab gözləməzdi. İndi o arvad yəqin bilirdi ki, oğlu onu ötürüb geri qayıdanda da o kişi ondan anasının hara yox olduğunu xəbər almayacaq.\nİndi nədi, əgər sağ qalsa üç il, beş il, on il sonra da arvadının birdən-birə qeybə çəkilməsinin səbəbini öyrənməyəcəkdi.\nDeyəsən, o kişinin heç onu özünə necə arvad eləməyindən də xəbəri olmamışdı. Bir gün baxıb-görmüşdü ki, bəs özündən savayı da yanında kimsə var.\nSabah da baxıb-görəcək ki, yanındakı yer yenə boşdu, vəssalam. Əgər qəfil ayılıb bütün dünyanın bircə özündən ibarət olduğunu bilsəydi belə yenə o kişidə nəsə dəyişməyəcəkdi.\nElə bil içinin bütün lampaları sönmüş quru bədən idi, nəyisə görmək, ya eşitmək üçün gözündə, qulağında işıq deyilən şeydən əsər-əlamət yoxudu. Bunu o arvad bir yastığa baş qoyduqları elə həmin o birinci gecədə başa düşmüşdü.\n- Atandan muğayat ol.\nAta nədi, ata yada düşür?\nDoğrudan da bu yol yaman uzandı. Səhər tezdən anasını qabağına qatıb evdən çıxanda elə bilirdi ki, qaş qaralanacan qayıdıb-gələcək. Görünür, hesabında çaşmışdı.\nGün çoxdan batmışdı, amma anasının kəndi görsənmək istəmirdi. Qəflətən oğulun özünü də bir vahimə bürüdü. Doğrudan da gecənin bu nabələd çağında geri tək necə qayıdacaqdı?\nYox, əslində, bu yol belə uzanmamalıydı. Bu yola ovcunun içi kimi bələdiydi.\nBir vaxtlar babasını yoluxmaq üçün ana-bala bu yolu çox getmişdilər. Hər dəfə də mənzil başına gün işığında çatardılar, hava bir xeyli hal-əhval tutandan, süfrə yeyilib-yığılandan sonra qaralardı. Bəs onda, indi bu yolu dartıb-uzadan nəydi?\nAmma bu dəfə oğulun səsi bayaqkı kimi gümrah çıxmadı, elə bil səsinəcən yorulub-heydən düşmüşdü.\nBəlkə hələ gec deyil, nə olsun, bu qədər yol gəliblər, bəlkə hər şeyi təzədən qaytarıb yerinə qoymaq olar? Nəsə qəflətən oğulun ürəyindən keçdi ki, elə burdaca dayansın, əvvəlki kimi ana-bala bu yolu getdikləri tək bir yerdə də qayıtsınlar.\nÜrəyindən keçən az qala dilinə də gələcəkdi, "ana, gəl qayıdaq" deyəcəkdi, amma dünən gecə o arvadın ağzından çıxan, onu hövsələdən çıxarıb bu uzun yola çıxaran həmin söz yadına düşdü.\n"Niyə o yazıqları öz evində rahat yaşamağa qoymursuz?"\nBu sözdən sonra oğul cınqırını da çıxarmadı, amma bütün gecəni gözünə yuxu getmədi, yerinin içində qurcalana-qurcalana səhəri gözlədi.\nHava azca işıqlanan kimi anasını oyatmağa gələndə o arvadın da gözlərini açıq gördü. Anasının da o sözü deyəndən yerinə girənəcən səsi çıxmamışdı, deyəsən, o arvad da oğlunun gəlib onu oyadacağını gözləyə-gözləyə səhəri dirigözlü açmışdı.\nOğlunun qabağında dayandığını görəndə də karıxıb-eləmədi, astaca yerindən qalxıb üst-başının əziyini düzəltdi, sonra dinməzcə yola düzəldi.\n"Niyə o yazıqları öz evində rahat yaşamağa qoymursuz".\nBu evdə, evində hər şeyi öz yerinə qaytarıb sahmana salmaq istəyən ana bu bircə nəfəslik kəlməsiylə hər şeyi alt-üst etdiyini bilib dünən gecədən özüylə vuruşmaqdaydı.\nAmma olan olmuşdu, keçən keçmişdi və səbri daşmış oğula bundan sonra nəsə kar eləyən deyildi. Beləcə, düz ertədən həmin evdən başlanan bu yolun nizamı bir dəfə də pozulmadı, ana qabağı, oğul arxanı tutub gəlirdi.\nOğul başa düşdü ki, artıq gecdi, anasını özüylə geri qaytara bilməyəcək.\nGet-gedə bu yol da yorulmuşdu, yumşalmışdı, ərimişdi. Eynən dəniz kimiydi. İndi də ana-bala gəlib dənizin düz ortasına çıxmışdılar.\nHər ikisinin bayaqdan dinclik bilməyən canı tamam taqətdən düşmüşdü, boğulan anasını da kürəyinə alıb üz-üzə təzədən bu boyda dənizi geri qaytarmağa oğulun heyi nə gəzirdi.\n- Yeyin yeri, - dedi, amma bu dəfə anasını söyməyə dili gəlmədi. Deyəsən, hirsi soyumuşdu.\nArdınca elə bil qəflətən hansısa bir dəhşətli yuxudan ayıldı. Bu nədi, niyə anasını qabağına qatıb aparır? Bu hardan ağlına gəlib?\nOğulu qəflətən bir qəribə üşütmə tutdu, elə bil bayaqdan buz bağlayan canının donu asta-asta açılırdı.\nSonra qulağına dünyanın o başından səs gəldi: "Anamı qaytar!"\nOğulun içində qəflətən nəsə qırıldı. Bacısının ordan gələn səsini, burda necə eşidə bilərdi?\nAyaq saxladı. Anası da dayandı. Deyəsən, balasının səsi o arvadın da qulağına gəlib-çatdı.\n- Bacından da muğayat ol.\nSonra anası adda-budda işıqları yanan kəndə sarı uzanan yolun qaranlığında itib yox oldu.\nAna itib yox oldu, amma qaranlıq yerindəydi və oğul illər uzunu, bəlkə də ömrü boyu qara deyilən rəngi bu qaralıqda görməmişdi.\nDeməli, hər şey bitdi, öz kəndinə - yazıqlarının yanına ötürüb o arvaddan biryolluq xilas oldu, indi rahat geri qayıda bilər.\nOğul canında bir yüngüllük hiss elədi. Elə bil təkcə anasını yox, bütün keçmişini özündən ötürüb lüt-üryan qaldı.\nDoğrudan da, insan ürəyi istəyən andaca hər şeyi təzədən başlaya bilər, qəzavü-qədər taleyi azdıra bilməz. İlahi, insan bir andaca nə qədər rahatlana, yüksüzləşə, boşala bilərmiş.\nKərəminə şükür, Allah, canımı qurtardın.\nAllah, sənə şükür! Oğul içində, çölündə nə varsa hamısını özündən çırpmaq istədi ki, geri bambaşqa qiyafədə qayıtsın.\nElə təzəcə dönmüşdü ki, gəldiyi yolla da qayıda, düz qabağında peyda olan canavarı gördü.\nAmma baxışlarında canavarlıqdan əsər-əlamət yoxudu.\nGörünür, ana-bala yola çıxandan bu canavar da qarabaqara onların ardınca gəlmişdi, yolu boyu ov kimi izlədiyi bu iki məxluqa get-gedə öyrəşmişdi, isinişmişdi, indi də oğul ondan ötrü daha ət kimi maraqlı deyildi.\nErtədən qoyub çıxdığı evə oğul bir də gecə gəlib çatdı.\nKəndin bütün işıqları sönmüşdü, ins-cins gözə dəymirdi. Amma həyətin darvazasını taybatay açıq gördü. Qəflətən bu səhər evdə qızdırmalı qoyduğu bacısı yadına düşdü.\nSonrası yadında deyildi.


Yanvar 2021 | Dr. Jalə Qarayeva\nƏsas səhifə / 2021 / Yanvar\nVertigo nədir? Sadə təriflə başgicəllənmə adlandıracağımız Vertigo, xəstəlik deyil, simptomdur. Ölkəmizdə əksər insan baş dönməsindən (gicəllənməsindən) şikayətlənir. Baş dönmə zamanı xəstələr ətrafdakı şeyləri və ya insanları çevirdiklərini ifadə edirlər. Sağda və ya solda tarazlığın itirilməsi, başgicəllənmə hissi, başdakı ağırlıq və ya ayaq altındakı yerin sürüşməsi baş dönmə deyil. Belə vəziyyətlərə başgicəllənmə deyilir və tarazlıq pozğunluğuna daxil olsa…\nVertigo nədir? Sadə təriflə başgicəllənmə adlandıracağımız Vertigo, xəstəlik deyil, simptomdur. Ölkəmizdə əksər insan baş dönməsindən (gicəllənməsindən) şikayətlənir. Baş dönmə…\nAutizm xəstəliyi nədir? Autizm erkən uşaqlıq dövründə ən çox rast gəlinən ciddi xəstəliklərdən biridir. Simptomları bəzən çox erkən yaşlarda müşahidə olunur (məsələn, 8 aylıq), lakin əksər hallarda 18-30 ay arasında da aşkar edilir. Bu hala daha çox oğlanlarda rast gəlinir. Autizm zamanı problemlər əsasən üç sahədə olur: sosial qarşılıqlı əlaqədə keyfiyyət pozğunluğu, şifahi və şifahi…\nAutizm xəstəliyi nədir? Autizm erkən uşaqlıq dövründə ən çox rast gəlinən ciddi xəstəliklərdən biridir. Simptomları bəzən çox erkən…\nCOVID-19-un Britaniyada aşkarlanan mutasiyaya uğramış yeni ştammı dünyanın 45 ölkəsində yayılıb. Artıq insanlar COVİD-19-a yoluxmaqdan deyil, dünyanın 45 ölkəsində yayılan mutasiyaya uğramış növünə yenidən yoluxa biləcəyi ehtimalından qorxur. İmmun sistemi güclü olan insanlar virusdan yan keçsə də, kimlərsə virusa yoluxur, kimisi də virusdan necə qoruna bilərəm sualını düşünməkdən başqa xəstəliklərə düçar olur. Apardığımız araşdırmaya əsasən…\nCOVID-19-un Britaniyada aşkarlanan mutasiyaya uğramış yeni ştammı dünyanın 45 ölkəsində yayılıb. Artıq insanlar COVİD-19-a yoluxmaqdan deyil, dünyanın 45…\nBu səs onun səsidir... Füzuli və Hadruta bayraq sancan, Ali Baş Komandana məruzə edən Şəhidim gizir Məmmədov İbrahim Nakam oğlu Ailə üzvlərinin sözləri\nBu səs onun səsidir... Füzuli və Hadruta bayraq sancan, Ali Baş Komandana məruzə edən Şəhidim gizir Məmmədov İbrahim…\nYuxusuzluq nədir? Yıxılmaq və ya yuxuda qalmaq çətinliyi, yəni yuxusuzluq (yuxusuzluq) cəmiyyətdəki hər üç nəfərdən birində görülən əhəmiyyətli bir sağlamlıq problemidir. Yuxusuzluq bütün yaşlarda olur. Əksər insanlar bir-iki gecə yuxusuzluqdan əziyyət çəkirlər, lakin bu bəzən həftələr, aylar və ya illərlə davam edə bilər. Yuxusuzluq probleminə ən çox qadın və yaşlı insanlarda olur. Xroniki yuxusuzluq Xroniki…\nYuxusuzluq nədir? Yıxılmaq və ya yuxuda qalmaq çətinliyi, yəni yuxusuzluq (yuxusuzluq) cəmiyyətdəki hər üç nəfərdən birində görülən əhəmiyyətli…\nYuxu pozğunluğu haqqında ümumi məlumat Yuxu gündəlik həyatın kəsildiyi və ya bir müddət boşa getdiyi bir vaxt deyil. Zehni və fiziki sağlamlığımızın hər gün yenilənməsi üçün vacib olan həyatımızın üçdə birini əhatə edən aktiv bir dövrdür. Təxminən 85 növ yuxu xəstəliyi var. Onların əksəriyyəti həyat keyfiyyətinin azalmasına və insanın sağlamlığının pisləşməsinə səbəb olur. Yuxu pozğunluqları…\nYuxu pozğunluğu haqqında ümumi məlumat Yuxu gündəlik həyatın kəsildiyi və ya bir müddət boşa getdiyi bir vaxt deyil.…


Uşaqlar böyüklərə yol mədəniyyətini öyrətdilər\nBakının 151 saylı orta məktəbdə “Yol hərəkət qaydaları və biz!” mövzusunda görüş keçirilib.\nTrend xəbər verir ki, Bakı şəhər 46 nömrəli Məktəbdənkənar Tərbiyə İşi Mərkəzi 151 saylı orta məktəbdə Dövlət Yol Polisi əməkdaşları ilə birlikdə “Yol hərəkəti qaydaları və biz!” mövzusunda görüş keçirilib. Görüşün keçirilməsində məqsəd təhlükəsiz davranış qaydalarını öyrətmək, uşaqların yol hərəkəti qaydaları barədə bilik səviyyəsini və ona əməl etmək bacarlqlarını DYP əməkdaşlarına nümayiş etdirməkdən ibarət olub.\nGörüşdə Bakı Şəhər Dövlət Yol Polisi İdarəsinin bölmə rəisi, polkovnik Vaqif Əsədov, polkovnik-leytenant Rasim Abdullayev, Bakı Şəhər Baş Polis İdarəsinin İctimai Təhlükəsizlik İdarəsinin yetkinlik yaşına çatmayanlarla profilaktik işin təşkili bölməsinin əməkdaşları, polis mayorları Kəmalə Ələkbərova, Məryəm Ömərova, "Jurnalistika və İnkişaf Mərkəzi" İctimai Birliyinin rəhbəri, Avtosfer.az saytının baş redaktoru Elməddin Muradlı, “Digesta” hüquq firmasının direktoru Ərşad Hüseynov, “Həyat” Beynəlxalq Humanitar Təşkilatının sədri Azər Allahverənov, 151 nömrəli məktəbin, 46 nömrəli Məktəbdənkənar Tərbiyə İşi Mərkəzinin müəllim, valideyn və şagirdləri, habelə, KİV nümayəndələri iştirak ediblər.\nTədbirdə 151 saylı məktəbin akt zalı şüarlar, plakatlar, stendlər, rəsmlər, yol nişanları və şarlarla bəzədilib, xüsusi ayrılmış yerlərdə uşaq yaradıcılığını əks etdirən müxtəlif nümunələr sərgilənib. Uşaqların yolda təhlükəsizlik qaydaları, yol hərəkət nişanları ilə bağlı maarifləndirilməsi və sürücülərin diqqətinin yolda uşaq təhlükəsizliyi məsələlərinə yönəldilməsi məqsədilə keçirilən tədbirdə “Yol hərəkəti dərnəyi”nin xüsusi formalar geyinmiş üzvləri interaktiv, öyrədici, hərəkətli və didaktik oyunlar nümayiş etdiriblər.\nDYP əməkdaşları öz çıxışlarında əsas diqqəti təhlükəsiz həyat üçün davranış vərdişlərinin formalaşdırılmasına yönəldilməsini tövsiyyə edib və hamını qanunlara riayət etməyə çağırıb. Bölmə rəisi Vaqif Əsədov bildirib ki, azyaşlıları yol hərəkəti qaydalarının öyrədilməsi vacibdir: “Çünki azyaşlılar evdə, eləcə də yolda valideynlərə təsir edə bilirlər. Yol hərəkəti təhlükəsizliyində hamının fəal olması vacibdır. Hər kəs həm sürücü, həm piyada, həm də sərnişin kimi qaydalara əməl etməlidir”.\n151 saylı məktəbin direktoru Kifayət Tanrıverdiyeva isə qeyd edib ki, məktəbdə belə bir tədbirin keçirilməsi ilk hal deyil. Bundan əvvəl də yol hərəkətinə dair maarifləndirici tədbirlərin keçirildiyini deyən təhsil ocağının rəhbəri əlavə edib ki, uşaqlar qaydaları həvəslə öyrənir və əməl edirlər. Artıq iki ildir ki, 151 saylı orta məktəb yol hərəkəti qaydalarının şagirdlərə öyrədilməsi məqsədilə 46 nömrəli Məktəbdənkənar Tərbiyə İşi Mərkəzi ilə sıx əməkdaşlıq edir.\nTədbirin sonunda təşkilatçılar tərəfindən uşaqlara və onların valideynlərinə balacaların yol hərəkət qaydalarını daha yaxşı qavramasına kömək edəcək yardımçı tədris vəsaitləri hədiyyə olunub. İl boyu “Uşaqlar və Yol Təhlükəsizliyi" layihəsində fəal iştirakına görə fərqlənən müəllimlərə 46 saylı Məktəbdənkənar Tərbiyə İşi Mərkəzinin Diplomları təqdim edilib. Tədbirdə iştirak edən 200 uşağa isə hədiyyələr paylanıb.\nXəbərin orijinal ünvanı: http://az.trend.az/azerbaijan/society/2387338.html


“Könüllü başlayan uğurlu yol” layihəsinə yekun vurulub - AZƏRTAC – Azərbaycan Dövlət İnformasiya Agentliyi\nGənclər Fondunun XIII qrant müsabiqəsinin qalibi olan “Könüllü başlayan uğurlu yol” layihəsinin icrasına yekun vurulub.\nAZƏRTAC xəbər verir ki, layihə “İrəli” İctimai Birliyinin təşkilati və Gənclər Fondunun maliyyə dəstəyi ilə keçirilib.\nBununla əlaqədar keçirilən tədbirdə çıxış edən layihə rəhbəri Əfsanə Şükürova bildirib ki, ölkəmizdə gənclərə, xüsusilə gənc könüllülərə yüksək diqqət və qayğı göstərilir. Azərbaycan Prezidenti İlham Əliyevin Sərəncamı ilə 2020-ci ilin ölkəmizdə “Könüllülər ili” elan edilməsi bu diqqətin göstəricilərindəndir. Bu diqqət gənclərin əzmkarlığını daha da artıracaq və ölkəmizdə könüllülük hərəkatının inkişafına mühüm töhfə verəcək.\nƏ.Şükürova bildirib ki, “Könüllülər ili”ndə reallaşdırılan layihənin əsas məqsədi bütün təbəqələrdən olan gənclərin dəstəklənməsi, sosial fəallıqlarının artırılması, onların təhsilə, peşə fəaliyyətinə, könüllülük hərəkatında iştiraka həvəsləndirilməsidir. Bununla əlaqədar keçirilən təlimlərdə gənclərə könüllülük fəaliyyətinin üstünlükləri və faydaları izah edilib, onların özlərini inkişaf etdirmələri, peşə təcrübəsi qazanmaları barədə əyani nümunələr təqdim olunub.\nLayihə çərçivəsində son üç gün ərzində gənclərə bu istiqamətdə təlimlər keçirilib. Yekun təlimdə təcrübə qazanmaq, könüllülük fəaliyyətinə qoşulmaq, şəxsi inkişaf üçün atılmalı olan addımlardan danışılıb, layihə iştirakçılarının sualları cavablandırılıb.\nAZERTAG.AZ :“Könüllü başlayan uğurlu yol” layihəsinə yekun vurulub


Hakimiyyətin suda batırma əməliyyatı və yaxud qorxulu nağılların faciəsi – HEFTEAZ.INFO\nHakimiyyətin suda batırma əməliyyatı və yaxud qorxulu nağılların faciəsi\nBu günki idarəçiliyi vətəndaşları rüşvət verməyə məcbur etməkdə günahlandırsaq yanılmarıq. Sanki Ölkə sakinlərinin pulunu mənimsəmək məmurların hüququdur. Sanki rüşvət Qanun halına salınmış kimi görsənir. Hələ də rüşvətə son qoya bilmirlər. Deməli, iqtidarın kirlənməsi davam edəcək.\nHakimiyyətin daha bir uğursuzluğu özüylə mətbuat arasında dərin bir uçurum yaratmasındadır. Bunlar arasında münasibətsizlik Respublikanı feodal dövrünə qaytarmaqdadır. Təsadüfi komanda dövlətçiliyin nə olduğunu bilmədiyinə görə mətbuatdan gizlənir. Azərbaycan xalqının bilməli olduğu məsələləri KİV-dən gizlətməklə özüynən cəmiyyət arasında etimadsızlıq toxumu səpir. Mətbuat cəmiyyətin önündə getməli olduğu halda arxasınca “sürünür”. Görünür, iqtidar KİV-lərin ictimai funksiyası haqqında aydın təsəvvürə malik deyil.\nƏks halda onları cəmiyyət üçün artıq , əhəmiyyətsiz bir şey bilməzdi. Dediyim kimi, mətbuat dedi-qoduyla yox, informasiyaları ictimaiyyətə “ötürməklə” ictimai-siyasi münasibətlərdə şəffaflıq yaradır. Yerində olmayan hakimiyyətimiz isə həmişə mətbuatdan “diksinib”. Elə bu səbəbdən də KİV-in böyük bir hissəsini özündən asılı vəziyyətə sala bilib, rüşvətə bulaşdıra bilib. MM-də qəbul edilən qənunlar KİV-lərin yolunu hakimiyyətə bağlayıb. Bununla da mətbuatı dedi-qodu səviyyəsizliyinə salıb. Mətbuat isə hələ də susur. İdarəçilik vahid fikir sərgiləyə bilmir. Məmurlar müsahibə verəndə və ya iclaslarda çıxış edəndə insanlara haqlı olaraq elə gəlir ki, Ölkə haqqında təsəvvürləri yoxdur, sanki onlar bu Ölkədə yaşamırlar. Lap bərbadları isə Azərbaycan xalqının şükür eləməsi üçün Suriyanı, İraqı, Yəməni “nümunə” çəkirlər.\nSuda batan adama qurudan danışarlar, quru vəd eləyərlər, savadsızlar !\nÇayda batan adamı dənizin dərinliyi ilə qorxutmazlar !\nNə fərqi var batmaq batmaqdı, istər 5 m-də, istər də 15 m-də. Batana qorxulu nağıllar danışmaqdansa, batanı suyun cəngindən alarlar. Batana şükür elətdirməzlər, betəri dənizdə boğulmaqdı deməzlər. Yəni , söyləmək istəyirəm ki, Suriyada, İraqda, Yəməndə camaat bir başqa cür batır, biz də bir başqa təhər batırıq, bildinizmi ? Siz insanları yaxşı vətəndaş olmaq hüququdan məhrum edirsiniz !\nHakimiyyət Konstitusion hüquqların işləkliyi uğrunda mübarizə aparmaqdansa , cəmiyyətdə şəxsi səlahiyyətlər əldə etmək uğrunda mübarizə aparır.Məgər, iqtidarın Prezident Seçgisində iştirak istəyi şəxsi məsələsi deyil ?\nAxı 27 ildə bu hakimiyyət Azərbaycan xalqı üçün əhəmiyyətli nə isə görə bilmədi.Belə olan halda kənarda durması düzgün deyilmi ? Xalqın inamını özünə qaytaran, Vətəndaşlığın necə gözəl bir həyat olduğunu göstərən, Azərbaycan xalqını Müstəqillik adlı ilahi eşqinə qovuşduran, ərazi bütövlüyümüz üçün qanından, canından keçməyə hazır olan təfəkkürlü hakimiyyət formalaşmalıdır. Bu gün daha böyük amallar və məqsədlər uğrunda düşünməyə haqq edən bir cəmiyyət bir tikə çörək tapmaq uğrunda gününün “müharibəsini” aparır.\nBu 17 ildə hakimiyyət süfrəyə xarici siyasətdə uğuruna məqsədi kimi baxırdı. Xarici ölkə məmurlarına təmtəraqlı süfrələr açmaqla, bahalı hədiyyələr bağışlamaqla, ad günlərində yanlarında olmaqla uğura imza atacaqlarına inanırdı. Süfrə, hədiyyələr… heç bir ölkənin xarici siyasətini dəyişə bilməz. Çünki, onların düşüncə boyu qarınlarından başlamır, beyinlərindən başlayır.\nÇox sadəlövhsüz, çox !


Həsən Ərk: Təbrizdə seçki namizədlərinin səkkizi ilə də müzakirələr aparırıq [Audio-Müsahibə]\n“Biz ikinci mərhələyə qalan mühafizəkar (usulgera) və islahatçı namizədlərin səkkizi ilə də oturub sözlərimizi deyirik ki, siz məclisə gedəndə bu məsələlərə diqqət yetirin. Hər iki tərəfdən də bizə vədlər verirlər,” deyə Həsən Ərk Təbrizdə milli fəalların gələcək həftələrdə keçiriləcək parlament seçkiləri ikinci mərhələsinin namizədləri ilə müzakirə etdiklərini bildirir.\nHəsən Ərk Təbrizdə seçki dinamikası haqda danışır\nTəbrizdən Amerikanın Səsinə danışan fəal və jurnalist 10-cu dövr İran Parlamenti seçkiləri birinci mərhələsinin Təbrizdəki nəticələrini dəyərləndirib. O, habelə namizədlərin seçki kampaniyalarında gündəmə gələn şüarlar və tələblər haqqında məlumat verib. Birinci mərhələdə Təbrizdən seçilən deputatlardan birinin mühafizəkar digərinin isə islahatçı olduğunu önə çəkən cənab Ərk ikinci mərhələyə qalan səkkiz namizədin də bərabər şəkildə mühafizəkarlar və islahatçılardan ibarət olduğunu xəbər verib.\nBiz səkkizi ilə də oturub sözlərimizi deyirik ki, siz məclisə gedəndə bu məsələlərə diqqət yetirin. Hər iki tərəfdən də bizə sözlər verirlər ki biz bu məsələləri təqib edəcəyik. Bizim məsələmiz bu deyil ki islahatçı getsin ya usulgera, Azərbaycanın məsələlərini gündəmə gətirsinlər, bizim üçün bu önəmlidir.\nHəsən Ərkin dediklərinə görə, parlament seçkilərinə namizədliklərini irəli sürən türk fəalların seçki komissiyası tərəfindən diskvalifikasiya edilməsindən sonra Təbrizdə bəzi fəallar digər namizədlər arasında milli tələblərin bir hissəsini gündəmə gətirməyi qəbul edənləri dəstəkləməyə qərar veriblər:\n“Hamı yox, Milli Hərəkatda bir sıra fəallar bu fikirdəydilər ki, hərəkatın bəzi istəkləri ilə yola gələ bilən namizədlər ilə işbirliyi olsun. Onlara səs yığılsın, onlarla danışılsın.”\nTəbrizdə birinci mərhələdə seçilən iki namizəddən birinin fundamentalist digərinin isə islahatçı olması və ikinci mərhələyə qalanlar arasında fundamentalist-islahatçı sayının bərabər olduğuna diqqət çəkən Həsən Ərk bunun bir mesaj olduğunu deyir.\n“Birinci mərhələdə seçilənlərdən Pezeşkiyan islahatçı, Beygi isə usulgeradır, ikinci mərhələyə qalan səkkiz nəfərin də dördü islahatçı və dördü usulgera. Yəni Təbrizin səsini analiz edəndə, burada bir mesaj var, Təbriz öz səsi ilə bunu göstərir ki islahatçı ya usulgera türk milləti üçün fərq etmir... Hansı cərəyan bizim tələblərlə razılaşsa, Azərbaycan Milli Hərəkatı ona yaxınlaşır,” cənab Ərk söyləyir.\nJurnalist keçmişlə müqayisədə bu dövr seçki kampaniyalarında milli tələblər o cümlədən, türk dilində təhsil haqqı tələbinin daha geniş şəkildə və iqtisadi-ictimai problemlər ilə bərabər gündəmə çıxdığını vurğulayır:\nTəbrizdə islahatçı namizədlər son günlərdə Qarabağ münaqişəsinə dair birgə bəyanat yayaraq Azərbaycan Respublikasına dəstək bildiriblər\n“Namizədlər milli tələblərə maraq göstərirlər ancaq onları Pezeşkiyan ya Qazipur kimi kötüklü (hakimiyyət daxilində nüfuz sahibi olan) namizədlər qədər gündəmə gətirə bilmirlər, cəsarət etmirlər.”\nİran Parlamenti (İranın İslami Şura Məclisi) 290 deputatdan ibarətdir. 10-cu dövr seçkilərinin birinci mərhələsində məclisə daxil olacaq təqribən 220 millət vəkili, eləcə də ikinci mərhələdə yarışacaq namizədlər müəyyənləşib. İran məclisində 6 deputatı olan Təbriz seçki dairəsində isə iki namizəd birinci mərhələdə lazim olan səsi əldə edib və digər 4 deputat ikinci mərhələyə qalan 8 namizəd arasından seçiləcək.\nƏrk milli fəalların seçkilərin ikinci mərhələsinə qalan namizədlər ilə görüşərək öz tələblərini müzakirə etdiklərini bildirir.\n“Biz səkkizi ilə də oturub sözlərimizi deyirik ki, siz məclisə gedəndə bu məsələlərə diqqət yetirin. Hər iki tərəfdən də bizə söz verirlər ki, biz bu məsələləri təqib edəcəyik. Bizim məsələmiz bu deyil ki, islahatçı getsin yaxud usulgera, Azərbaycanın məsələlərini gündəmə gətirsinlər, bizim üçün bu önəmlidir. Buna görə, fəallar hər iki cərəyana gedirlər, danışırlar, lobbiçilik edirlər... Siyasi atmosferdə üstünlük islahatçılardadır. Əhali onların fikrini qarşılayır. Mən düşünürəm ki, islahatçılar daha çox səs alacaq,” deyə təbrizli jurnalist əlavə edir.”


İcra başçısının qardaşı oğlu həbs edildi, maşını əlindən alındı – POLKOVNİK İLLƏR SONRA ETİRAF ETDİ | Bizimxeber\n01 May 2017 / 18:43 / Baxış sayı: 1198\nLəğv olunmuş MTN-in Antiteror mərkəzinin 1-ci idarəsinin 3-cü şöbəsinin rəis müavini, polkovnik Azər Mehdiyev ibtidai istintaqa ifadə verib. arxiv.bizimxeber.az Lent.az-a istinadən verdiyi məlumata görə, polkovnik barəsində olan cinayət işinin ittiham aktına istinadən xəbər verir ki, Azər Mehdiyev verilən ittiham üzrə özünü təqsirli bilməyib.\nO, sahibkarlıq fəaliyyəti ilə məşğul olan Maqsud Mahmudovdan hədə-qorxu ilə 250 min dollar tələb etməkdə və 120 min dollar almaqda ittiham edildiyi epizod üzrə dindirilərkən deyib ki, Mark adlı tanışı onlara müraciət edib. “Mark Maqsudla aralarında olan torpaq mübahisəsinin həllində köməklik etməyimi xahiş etmişdi. İlqar Əliyevin tapşırığına əsasən, 2015-ci ilin iyun ayında Maqsud Mahmudovu MTN-ə dəvət elədim. Maqsud Mahmudov söz verdi ki, bu məsələni həll edəcək, lakin ondan pul almamışıq. Bu məsələdən baş idarə rəisi Elçin Quliyevin də məlumatı olub”.\nHəbsdə olan polkovnik, həmçinin, qeyd edib ki, sahibkar Yalçın Abdullayev və digərlərinin qanunsuz azadlıqdan məhrum edildiyini, Yalçına məxsus 30 min dollar dəyərində “İnfinity FX 35” markalı avtomobilin hədə-qorxu ilə əlindən alındığını etiraf edib: “İlqar Əliyevin xidməti otağına gedərək orada adının sonradan Mahirə Süleymanova olduğunu bildiyim bir qadının olduğunu gördüm. İlqar Əliyev həmin qadının Elçin Quliyevin anası Ədilə Quliyeva ilə birlikdə işlədiyini, avtomobilinin bir neçə şəxs tərəfindən qanunsuz şəkildə alınaraq qaytarılmadığını, ona görə də Mahirə Süleymanovaya ərizə yazdıraraq ona köməklik etməyimi bildirdi.\nDaha sonra Mahirə Süleymanova ilə birlikdə otaqdan çıxdım. Ona ərizə yazdırdım. Həmin vaxt Mahirə Süleymanova qeyri-rəsmi birgə yaşadığı şəxslə Yalçın Abdullayev adlı sahibkar arasında birgə biznes fəaliyyətlərinin olduğunu dedi. Bildirdi ki, bununla əlaqədar onların aralarında borc mübahisəsi yaranıb. Bu mübahisənin həlli ilə bağlı Mahirə öz tanışının əvəzinə özünə məxsus olan “İnfinity FX 35” markalı avtomobili Yalçın Abdullayevin tanışının adına rəsmiləşdirib. Mahirənin yazdığı ərizənin icrası Antiterror Mərkəzinin rəhbərliyi tərəfindən mənə həvalə edildi. Bundan sonra ərizə ilə əlaqədar 2015-ci ilin təxminən oktyabr ayında Yalçın Abdullayevin telefon nömrəsinə zəng etdim. Onu MTN-ə dəvət etdim. Yalçın Abdullayev də bu məsələlərlə əlaqədar ətraflı izahat verdi, Mahirə Süleymanovanın özünə məxsus “İnfinity FX 35” markalı avtomobili könüllü şəkildə ona verdiyini bildirdi.\nBundan sonra İlqar Əliyevin tapşırığına əsasən, Yalçın Abdullayevin tanışlarını da Antiterror Mərkəzinə çağırdım. Həmin şəxslərdən Sahib Əliyev və Namiq Əsgərov adlı şəxsləri özüm qəbul edərək, onlarla söhbət etdim. Yalçının qardaşı Zaur Abdullayevi isə hansı əməkdaşın qəbul etdiyini bilməmişəm. Araşdırma zamanı qeyd edilən avtomobillə bağlı Binəqədi rayon Məhkəməsində mülki işin olduğu bir daha təsdiq olundu.\nBundan sonra İlqar Əliyev Yalçın Abdullayev və Sahib Əliyevi şəxsən qəbul etdi və onlardan Mahirəyə məxsus avtomobili qaytarmalarını tələb etdi. Sahib Əliyev də Yalçın Abdullayevin ona 30 min dollar borcunun olduğunu, həmin pulu aldıqdan sonra avtomobili Mahirəyə qaytara biləcəyini söylədi. Yalçın da İlqar Əliyevin yanında həmin pulu Sahibə qaytaracağına söz verdi. Növbəti gün avtomobilin Mahirəyə qaytarılacağı razılaşdırıldı və onlar MTN-dən buraxıldı”.


Ali məktəblərə yerləşdirmənin nəticələri açıqlandı - Hansı universitetə düşdüyünüzü necə öyrənə bilərsiz? - mia.az\nAli məktəblərə yerləşdirmənin nəticələri açıqlandı - Hansı universitetə düşdüyünüzü necə öyrənə bilərsiz?\n12 Avqust 2017 [10:29]\nMia.az DİM-ə istinadən xəbər verir i, abituriyentlər müsabiqənin nəticələrini DİM-in internet səhifəsindən (Dim.gov.az) və ya bütün mobil operatorlardan iş nömrələrini 7727 nömrəsinə iş nömrəsini göndərməklə öyrənə bilərlər.\nMəlumatda qeyd olunub ki, ali təhsil müəssisələrinin müsabiqəsində 42804 abituriyent iştirak edib. Onlardan 36381 nəfəri ali təhsil müəssisələrinə qəbul olunub. 11728 nəfər dövlət sifarişi əsasında, 24653 nəfər isə ödənişli əsaslarla təhsil almaq hüququ əldə edib.


İmişlidə narazılıq-İcra başçısının qəbuluna düşmək olmur – Xalq.Az\nİmişlidə narazılıq-İcra başçısının qəbuluna düşmək olmur\nMəktəbə gedən uşaqlarım bir dəst paltarı növbə ilə geyinir. Biri günorta dərsdən gəlib paltarı çıxarır, sonra o birisi geyinib gedir. Qarındolusu çörək verə bilmirəm onlara…”, – İmişli rayonunun Qızılkənd kəndinin sakini Elməddin Əliyev ailəsinin ağır durumundan danışır.\n“İş üçün daha haralara getməmişəm?! Məşğulluq İdarəsindən tutmuş, icra hakimiyyətinə,qədər. İcra hakimiyyətinə üç dəfə getmişəm. Deyirəm, nə istəyirəm, uşaqlarım acından ölməsin deyə, işləmək üçün iş istəyirəm. Heç qəbul eləyib, sözümü də eşitmək istəmirlər. Bunları narahat eləmir ki, bir ailə acından ölə bilər. İmkan vermirlər ki, başçının qəbuluna düşüm. Bəlkə də onun qəbuluna düşüb, sözümü deyə bilsəm, kömək eləyər. Ancaq imkan vermirlər. Yəqin qorxurlar ki, başçıya onların əməllərindən şikayət edərəm. Axırıncı dəfə müavini məni çölə çıxarıb qovdu. Kimə deyək dərdimizi?”, – E.Əliyev dia.az bildirib .\nÖncəki xəbər Millət vəkilinin оğlu məhkəmə qarşısında\nSonraki xəbər Leyla Əliyevadan Eminə dəstək


"Ən ürəksiz qərarlarımdan biri idi"\n14 May 21:20 Qarabağ 1 084\nSportinfo.az xəbər verir ki, bu fikirləri "Qarabağ"ın baş məşqçi Qurban Qurbanov "Keşlə"yə 2:0 hesabı ilə qalib gəldikləri Premyer Liqanın XXVII tur oyunundan sonra mətbuat konfransında deyib.\n49 yaşlı mütəxəssisin sözlərinə görə, fasilədə "Neftçi"nin oyununun nəticəsi ilə maraqlanmayıblar: "Biz ilk yarıda yaxşı oynadıq. Bütün fikrimiz öz oyunumuzda idi". O, sonuncu turda flaqmanla keçirəcəkləri oyuna toxunub: "Bəzi nüanslar var ki, rahat deyə bilərik. Çətinlik də ola bilər. İnanıram ki, bu oyuna sərbəst çıxmaq lazımdır. Futbolçuların durumu və hazırlığı o səviyyədədir ki, buna hazırdırlar. Biz öz oyunumuzu sərgiləmək istəyirik".\nMahir Emrelinin penaltidən yararlana bilməməsinə toxunub: "Oyun gedə -gedə fikrimdən keçdi ki, Mahir vursun. Heç vaxt belə olmamışdı. Ən ürəksiz qərarlarımdan biri idi. Desəm ki, Mahir vursun, amma penaltini yerinə yetirəcəyinə inanmıram. Bəzən elə futbolçular penaltini vacib anda vura bilmirlər".\nBaş məşqçi Filip Ozobiçə Azərbaycan vətəndaşlığının verilməsi məsələsinə də münasibət bildirib: "Bildiyim qədər maraqlanırlar. Hələ ki məlumat yoxdur. Belə bir fikirdə olduqlarını bilirəm. Transferdə kiminsə milliləşdirilməsinin rolu yoxdur. Onun Azərbaycan pasportuna sahib olması bizim üçün üstünlükdür. Amma hər halda milli üçün fayda verəcəksə, olsun. Cüzi də olsa, üstünlük qazanacağıq". (Report)\nHəkimlər "Qarabağ"ın futbolçusuna QORXULU DİAQNOZ QOYDU\n"Qarabağ"ın yeni transferi iş başında - FOTOREPORTAJ\n"Qarabağ"ın transfer planları dəyişdi – Daha bir…\nQurban Qurbanov Türkiyə yığmasına baş çəkdi, Güneş forma hədiyyə etdi - FOTO\n"Qarabağ"dan paylaşım: "Möhkəm ol!" - FOTO\n"Qarabağ"ın baş meneceri Türkiyə millisini ziyarət etdi\n19:20 "Qarabağ" Avropada gənc futbolçu axtarır